title: Rantavahdit

text: Bondilla järjestetään vuosittain myös hengenpelastajien välinen "Iron Man" -kilpailu, joka koostuu kahden kilometrin juoksusta Bondilta läheiseen Tamaramaan, yhtä pitkästä uinnista Bronteen, ja niiden jälkeisestä surffilaudalla melonnasta takaisin Bondille.


title: Rantavahdit

text: Sarjan materiaali kuvataan Australian kesän aikana (yleensä marraskuun ja helmikuun välillä), ja jokaisella tuotantokaudella on erilliset jaksot uudenvuodenpäivälle ja Australian kansallispäivälle. Myöhemmät tuotantokaudet ovat myös sisältäneet materiaalia talvella järjestettävistä hakutilaisuuksista.


title: Rantavahdit

text: Bondilla työskentelee 35 hengenpelastajaa, jotka pukeutuvat siniseen. Viikonloppuisin ja juhlapyhinä rannalla on myös vapaaehtoispelastajia, joiden vaatetus on punakeltainen. Alla oleva lista sisältää suurimman osan sarjassa esiintyvistä hengenpelastajista.Kahdeksan-osainen spin-off-sarja nimeltä "Bondi Rescue: Bali", joka sijoittuu Balille Indonesiaan esitettiin ensimmäisen kerran Ten-kanavalla 10. syyskuuta 2008. Spin-off seurasi useita Bondin rantavahteja kun heidät määrättiin kahdeksi kuukaudeksi Kuta-rannalle.


title: Rantavahdit

text: Spin-off ei saanut erityisen hyviä katsojalukuja ja lopetettiin neljän jakson jälkeen.


title: Rantavahdit

text: "Bondi Rescue" on ollut Ten-kanavalle suurmenestys sen saatua kolmannella tuotantokaudellaan keskimäärin 1,31 miljoonaa katsojaa jaksoa kohden ja voittaen Logie-palkinnon vuosina 2008 ja 2009. Sarjan menestys toi muille kanaville (kuten Seven Networkille ja Nine Networkille) samankaltaisia ohjelmia, esimerkiksi "Surf Patrol" ja "Deadly Surf".


title: Neil Youngin diskografia

text: Tämä on rock-muusikko Neil Youngin diskografia.Neil Youngin moniin albumeihin sisältyy livenä äänitettyjä kappaleita, ja hän on julkaissut ennen julkaisemattomia kappaleita sisältäviä albumeita äänitettynä kokonaan tai lähes kokonaan livenä, kuten "Time Fades Away" ja "Rust Never Sleeps". Archives-sarja:


title: Satoshi Kon

text: Satoshi Kon (12. lokakuuta 1963 – 24. elokuuta 2010) oli japanilainen anime-ohjaaja.


title: Satoshi Kon

text: Kon aloitti uransa mangapiirtäjänä ja toimittajana "Young Magazine" -lehdessä ja sitten teki ensimmäisen työnsä käsikirjoittajana yhdessä "Magnetic Rosen" kanssa osaan antologiaelokuva "Memoriesia". Konin ensimmäinen työ ohjaajana oli "Perfect Blue" vuonna 1997, jonka jälkeen hän ohjasi elokuvat "Millennium Actress", "Tokyo Godfathers" ja "Paprika" sekä televisiosarja "Paranoia Agentin". Hänen viimeiseksi elokuvakseen jäi "Dreaming Machine". Hän teki kaikki ohjaajantyönsä yhteistyössä Studio Madhousen kanssa, jossa hän toimi ohjaajana yhdessä Rintaron ja Yoshiaki Kawajirin kanssa. Hän oli 15-jäsenisen johtoryhmän perustajajäsen Japan Animation Creators Association (JAniCa)-työvoimaryhmässä.


title: Satoshi Kon

text: Kon kuoli haimasyöpään 46-vuotiaana 24. elokuuta 2010.


title: Karim Matmour

text: Karim Matmour (, s. 25. kesäkuuta 1985 Strasbourg, Ranska) on algerialainen jalkapalloilija. Laitahyökkääjä pelaava Matmour edustaa Saksan 2. Bundesliigassa pelaavaa Kaiserslauternia.


title: Karim Matmour

text: Matmourin jalkapalloura alkoi ASPV Strasbourgin junioreissa vuonna 1991. Sittemmin hän siirtyi samaisen kaupungin suurimman seuraan RC Strasbourgin reservijoukkueeseen, josta Matmour siirtyi opiskelunsa vuoksi amatööritasolla pelanneeseen ASPV Strasbourgiin.


title: Karim Matmour

text: Lyhyen sopimuksen päätteeksi hän siirtyi Saksaan SC Freiburgin reservijoukkueeseen. Sittemmin Matmourin ammattilaisuransa sai alkunsa, kun hänet nostettiin Freiburgin edustukseen tammikuussa 2006. Matmour pelasi ensimmäisen ottelunsa 2. Bundesliigassa 28. tammikuuta 2006 Dynamo Dresdeniä vastaan tultuaan vaihdosta kentälle ottelun 67 minuutin kohdalla. Samalla kaudella hän teki ensimmäiset maalinsa vierasottelussa Hansa Rostockia vastaan. Freiburg voitti ottelun 1–2 Matmourin kahdella maalilla. Seuraavat kaksi kautta Matmour pelasi Freiburgin paidassa yhteensä 63 ottelua, joissa hän teki kahdeksan maalia.


title: Karim Matmour

text: Kesäkuussa 2008 Matmour allekirjoitti neljän vuoden sopimuksen Borussia Mönchengladbachin kanssa. Hän pelasi ensimmäisellä Bundesliiga kaudellaan 34 ottelua, joissa hän onnistui tekemään kolme maalia. Avausmaali syntyi kotiottelussa Werder Bremeniä vastaan 30. elokuuta 2008. Kaudella 2009–2010 Matmour pelasi 25 ottelua ja teki yhden maalin, joka syntyi kotiottelussa Hertha Berliniä vastaan. Maali oli myös ottelun voittomaali.


title: Karim Matmour

text: Kolmannella kaudella (2010–2011) Matmour kärsi kauden alussa nilkkavammasta. Hän pelasi kaksi ottelua, kunnes joutui olemaan sivussa kaksi kuukautta. Matmour palasi takaisin Mönchengladbachin kokoonpanoon 6. marraskuuta 2010 ottelussa Bayern Müncheniä vastaan. Matmour loukkasi ottelussa akillesjänteensä ja oli sivussa kaksi viikkoa. Sittemmin hän menetti pelipaikkansa oltuaan liian pitkään sivussa kauden alussa sattuneiden loukkaantumisten vuoksi. Matmour päätti olla tekemättä jatkosopimusta joukkueen kanssa, kun valmentaja Lucien Favre oli pudottanut hänet avauskokoonpanosta. Mönchengladbach sijoittui kauden päätteeksi Bundesliigassa sijalle 18, joka tarkoitti sitä, että joukkue joutui karsimaan paikastaan säilyäkseen Saksan pääsarjassa. Mönchengladbach kohtasi kaksiosaisessa ottelussa VfL Bochumin, jonka se voitti yhteismaalein 2–1. Matmour pääsi kentälle ensimmäisessä ottelussa 83 minuutin kohdalla.


title: Karim Matmour

text: 1. heinäkuuta 2011 Matmour allekirjoitti yhden vuoden sopimuksen 2. Bundesliigassa pelaavan Eintracht Frankfurtin kanssa. Matmour onnistui tekemään avausottelussaan maalin Greuther Fürthia vastaan 15. heinäkuuta 2011 tultuaan vaihdosta kentälle. Matmour oli vaihtopelaajan roolissa seitsemässä ensimmäisessä pelissä, mukaan lukien yhdessä Saksan cupin ottelussa. Hän pelasi ensimmäisen kerran avauksessa 15. elokuuta 2011 kotiottelussa Fortuna Düsseldorfia vastaan. Ottelu päättyi tasan 1–1. Matmour pelasi vielä seuraavankin ottelun avauksessa, kunnes jäi loppu kaudeksi vaihtopelaajan rooliin. Hän onnistui tekemään ratkaisevan maalin Alemannia Aachenia vastaan. Matmour vei kaksi minuuttia Aachenin Aïmen Demain tasoitusmaalista 4–3 voittoon. Maali oli samalla hänen kauden kolmas. Matmour nousi 18. helmikuuta 2012 jälleen joukkueensa sankariksi, kun hän teki hattutempun kotiottelussa FSV Frankfurtia vastaan. Ottelu päättyi Eintracht Frankfurtin 6–1 voittoon. Hattutemppu oli samalla Matmourin ammattilaisuran ensimmäinen. Matmour oli myös joukkueen avauskokoonpanossa. Kauden päätteeksi Eintracht sijoittui 2. Bundesliigassa toiseksi ja nousi kaudeksi 2012–2013 Bundesliigaan. Kauden päätyttyä joukkueen valmentaja Armin Veh vakuutti tekevänsä Matmourin kanssa jatkosopimuksen.


title: Karim Matmour

text: Matmour aloitti Algerian maajoukkueessa pelaamisen vuonna 2007, saatuaan ensimmäisen kutsun maajoukkueeseen 6. helmikuuta 2007. Hän pelasi myös ensimmäiset arvokisansa vuoden 2010 Afrikan-mestaruuskisoissa. Kisoissa Matmour teki yhden maalin puolivälierissä Norsunluurannikkoa vastaan. Toiset arvokisansa Matmour pelasi vuoden 2010 MM-kisoissa, jossa hän pelasi maansa kaikki kolme ottelua.


title: Karim Matmour

text: 3. toukokuuta 2012 Matmour ilmoitti päättäneensä maajoukkueuransa. Hän ei kuitenkaan kieltänyt lopettavansa kokonaan maajoukkuepelejä, mutta ottavansa tauon maajoukkuepeleistä. Matmour pelasi urallaan kolmekymmentä maaottelua ja teki niissä kaksi maalia.


title: Karim Matmour

text: Matmour syntyi Strasbourgissa ja on perheensä nuorin lapsi. Hänen vanhempansa ovat kotoisin Tiaretista, Algeriasta, kuten myös suurin osa hänen sisaruksistaan. Matmour kertoi olevansa toinen lapsista, joka on syntynyt Ranskassa ja tämän myötä ei puhu kunnolla arabiaa, koska sisaruksensa puhuivat aina hänelle ranskaa. Matmour kertoi kuitenkin ymmärtävänsä arabiaa.


title: Karim Matmour

text: Matmour on naimisissa poplaulaja Manel Filalin kanssa.


title: Denderan lamppu

text: "Denderan lamppu" on kolmen kivireliefin kokonaisuus Hathorin temppelissä Denderan lähistöllä Egyptissä. Egyptologien mukaan reliefi on mytologinen kuvaus Djed-pylväästä ja lootuskukasta, jonka sisällä on synnyttävä käärme.


title: Denderan lamppu

text: Reliefistä on kehitelty myös näennäistieteellisiä teorioita joiden mukaan se kuvaa muinaisten egyptiläisten sähköteknistä taitoa. Teoriat perustuvat reliefin esittämän kuvan vastaavuuksiin useiden modernien laitteiden, kuten Geisslerin putken, Crookesin putken ja kaarilampun kanssa. Teorian kannattajat ovat usein perustelleet teoriaa kuparilevyillä, jotka reliefeissä peittävät pylväiden ylempiä napoja. Tiedeyhteisö ei ole kuitenkaan vakuuttunut näistä väitteistä. Tohtori Bolko Stern on kirjoittanut yksityiskohtaisen selostuksen, jonka mukaan kuparilevyjen suojaamat pylväiden päät eivät liity sähköön tai valaistukseen vaan kyseessä on maaginen sovellus.


title: Karen Dotrice

text: Karen Dotrice (s. 9. marraskuuta 1955) on brittiläinen näyttelijä. Hänet muistetaan parhaiten elokuvasta "Maija Poppanen" (1964), jossa hän näytteli Anna Pankkia. Hän on näytellyt myös muun muassa musikaalissa "Vekkulit vauhdissa" (1967) ja elokuvassa "39 askelta" (1978).


title: Karen Dotrice

text: Dotrice syntyi teatteriperheeseen. Hänen vanhempansa Roy ja Kay Dotrice ovat molemmat olleet tunnettuja näyttelijöitä. Karenilla on kaksi sisarta Michele ja Yvette, joista tuli myös näyttelijöitä.


title: Where the Wild Roses Grow

text:
Where the Wild Roses Grow on Nick Caven säveltämä ja sanoittama kappale. Se on julkaistu Nick Cave and the Bad Seeds -yhtyeen albumilla "Murder Ballads" (Mute Records, 1996). Kappaleella toisena laulusolistina Caven lisäksi on Kylie Minogue. Minogue esiintyy kappaleen sanoituksessa roolinimellä Elisa Day. Cave itse soittaa piano-osuudet.
Albumiversiolla muut muusikot ovat:


title: Paranoia Agent

text: Sarja sai ensiesityksensä japanilaisella WOWOW-kanavalla helmikuun 2. ja toukokuun 18. 2004 välisenä aikana. Suomessa sarjan on julkaissut DVD-julkaisuna Sandrew Metronome ja se on esitetty Canal+-kanavalla 2006.


title: Paranoia Agent

text: "Paranoia Agentin" luoja Satoshi Kon oli kolmen aikaisemman elokuvansa ("Perfect Blue", "Millenium Actress", ja "Tokyo Godfathers") aikana jäänyt pohtimaan käyttämättömiä ideoita tarinoihin ja hahmotelmia, joita hän piti hyvänä, muttei sopivina mihinkään hänen projekteistaan. Haluamatta heittää hukkaan materiaaleja, hän päätti kierrättää ne TV-sarjan muotoon, jossa hänen kokeelliset ideansa voisivat yhdistyä.


title: Paranoia Agent

text: "Siinä tapauksessa, jos elokuva näytetään teattereissa, työskentelen puolitoista vuotta, aina samalla mielellä ja samoin metodein. Halusin tehdä jotakin, mikä sallii minun olevan joustavampi, tajuta hetimmiten mikä mielessäni välähtää. Pyrin myös jonkinlaiseen viihdyttävään muutokseen, joten päätin tehdä TV-sarjan."


title: Paranoia Agent

text: Tsukiko Sagi, ujo graafinen suunnittelija, joka kehitti huippusuositun vaaleanpunaisen koirahahmon Maromin (joka on eräänlainen parodia japanilaisista maskottihahmoista), työskentelee paineiden alla kehittääkseen toisen onnistuneen hahmon. Kävellessään illalla kotiin, hänen kimppuunsa hyökkää rullaluistimilla liikkuva, ala-asteikäinen poika. Kaksi poliisietsivää, Keeichi Ikari ja Mitsuhiro Maniwa, pestataan tutkimaan tapausta. He epäilevät Tsukikon valehdelleen hyökkäyksestä, kunnes he saavat kuulla toisesta tapauksesta.


title: Paranoia Agent

text: Pian hyökkääjä, joka saa nimen Lil' Slugger (japaniksi "Shōnen Bat", tarkoittaa "mailapoikaa"), on syytettynä useasta katupahoinpitelyistä Tokiossa. Kukaan uhreista ei muista pojan kasvoja, ja vain kolme selkeää yksityiskohtaa on jäänyt heidän muistiinsa: kultaiset rullaluistimet, lippis ja ase: vääntynyt kultainen pesäpallomaila. Ikari ja Maniwa ottavat tehtäväkseen pidättää syyllisen ja pistää loppu hänen rikoksilleen. Heidän metsästyksensä ei tuota tulosta, mutta loppujen lopuksi tutkimus päättyy molempien miehien poliisietsivän viran menetykseen.


title: Paranoia Agent

text: Kun hyökkäykset jatkuvat, paljastuu, etteivät ne ole täysin satunnaisia. Sen sijaan Lil' Slugger vaikuttaa hyökkäävän kriisissä olevien ihmisten kimppuun, ja hyökkäykset, väkivaltaisuudestaan huolimatta, johtavat jollain lailla uhrin elämän paranemiseen. Maniwa vakuuttuu siitä, että Lil' Slugger on yliluonnollinen voima, joka on tullut pelastamaan epätoivoiset tragedioistaan, väkivallan kautta. Maniwa alkaa käyttäytymään pakkomielteisesti, hän julkaisee kotitekoisella radiolla varoituksia Lil' Sluggerista ja alkaa etsiä tapaa, jolla voisi tappaa yliluonnolliselle pahoinpitelijälle.


title: Paranoia Agent

text: Kun julkinen pelko Lil' Sluggerista lisääntyy, niin myös hänen (arvioidut) hyökkäyksensä, ja totuuden ja tarun välinen raja hämärtyy. Samaan aikaan, julkinen innostuneisuus Maromi-televisiosarjan alkamisesta kohoaa fanaattisiin korkeuksiin, aivan kuin hyökkääjän pelko ruokkisi innostusta.


title: Paranoia Agent

text: Asiat saavat päätöksen sinä iltana, kun Maromi-ohjelma saa ensi-iltansa. Ikari, nyt yksityinen henkivartija, ja Maniwa, nyt harhaileva "ritari", yrittävät taistella Lil' Sluggeria, nyt uskomattoman voimakasta voimaa, vastaan. He kuulustelevat Tsukikoa, ja hän tunnustaa Maromin perustuvan oikeaan koiranpentuun, jonka Tsukiko oli vastuuttomasti antanut kuolla kun hän oli lapsi. Tekonsa tunnustamisen sijaan nuori Tsukiko keksi tarinan pesäpallomailaa kantavasta, rullaluistelevasta koiranpennuntappajasta - se oli Lil' Sluggerin ensimmäinen "hyökkäys".


title: Paranoia Agent

text: Loppujen lopuksi Lil' Slugger on paranormaali seuraus Tsukikon häpeästä ja pelosta, mikä oli myöhemmin herännyt henkiin kun aikuisen Tsukikon oli epätoivoissaan paettava vastuuta, ja hän oli ruvennut pelkäämään julkisuutta ja ihmisiä. Tsukiko tavallaan onnistuu täyttämään työnsä odotukset. Hän kehittää hahmon: Lil' Sluggerin, josta tulee aivan yhtä suuri sensaatio kuin Maromista. Kun Tsukiko viimeinkin tunnustaa totuuden, hän samalla hyväksyy syyllisyyden Maromin kuolemaan, ja Lil' Slugger on päihitetty.


title: Vilho Tahvanainen

text: Vilho Johannes Tahvanainen (21. heinäkuuta 1913 Kelsimänsärkän kylä, Ilomantsi – 1. toukokuuta 1992) oli suomalainen kirjailija. Tahvanainen on julkaissut kaksi fiktiivisenä pidettyä muistelmateosta nimeltä "Erikoistehtävä Mannerheimin salaisena asiamiehenä 1932–1945" ja "Miksi Suomi ei käyttänyt etsikkoaikaansa? – Oikaisu Suomen itsenäishistoriaan". Ensimmäisessä hän toimi oman kertomuksensa mukaan vuosina 1932–1945 marsalkka Mannerheimin ja samalla Suomen tasavallan presidenttien Svinhufvud ja Kallio erikoisasiamiehenä. Toisessa esitetään myös Suomen historian tapahtumia, joissa Tahvanainen kertoo olleensa osallisena toimiessaan Mannerheimin asiamiehenä.


title: Vilho Tahvanainen

text: Tahvanaiselle myönnettiin ansioista talvisodassa 3. luokan vapaudenristi.


title: Suhoi P-1

text: Suhoi P-1 oli neuvostoliittolainen Suhoin valmistama torjuntahävittäjän prototyyppi, jota ei koskaan viety varsinaiseensarjatuotantoon. P-1 kulki suunnittelun aikana nimellä Uragan-1 ("Pyörremyrsky"). Lentokone oli varustettu tutkalla ja kahdella K-7-ohjuksella sekä yhdellä tykillä. Tutkan takia siinä oli kahden hengen miehistö. Kone oli deltasiipinen sen huippunopeuden ollessa 2050 km/h. Koneen ensilento lennettiin lokakuussa 1957.


title: William Lewis Herndon

text: Komentaja William Lewis Herndon (25. lokakuuta 1813, Fredericksburg, Virginia, Yhdysvallat – 12. syyskuuta 1857, Pohjois-Atlantti) oli Yhdysvaltain laivaston komentaja, tutkimusmatkailija ja merenkulkija. Herndon toimi myös epäonnisen höyrylaiva "Central American" päällikkönä sen viimeisellä matkalla, ja vajosi aaltoihin aluksensa mukana Pohjois-Carolinan edustalla.


title: William Lewis Herndon

text: Fredericksburgissa, Virginiassa syntynyt Herndon nimitettiin midshipmaniksi 1. marraskuuta 1828, ja ylennettiin luutnantiksi 1841. Vuodet 1841–1842 hän vietti Tyynellä valtamerellä, Välimerellä, Meksikonlahdella sekä Etelä-Amerikan vesillä.


title: William Lewis Herndon

text: Vuosina 1842–1846 Herndon työskenteli Yhdysvaltain laivaston observatorion karttojen ja instrumenttien laitoksella serkkunsa Matthew Fontaine Mauryn kanssa. Herndonin ja Mauryn tehtäviin kuuluivat merikarttojen laatiminen sekä muu tieteellinen merenkulun turvallisuuden ja tarkkuuden parantamiseen liittyvä työ.


title: William Lewis Herndon

text: Meksikon–Yhdysvaltain sodassa Herndon toimi priki USS "Irisin" päällikkönä.


title: William Lewis Herndon

text: Vuonna 1851 Herndon johti laajaan ja kartoittamattomaan Amazon-joen laaksoon suuntautunutta tutkimusmatkaa, jonka tarkoituksena oli selvittää alueen kaupallinen arvo. Tutkimusmatka alkoi Perun Limasta 21. toukokuuta 1851. Herndonin lisäksi seurueeseen kuuluivat luutnantti Lardner Gibbon sekä viisi muuta miestä. Seurue raivasi tiensä villien ja petollisen kauniiden viidakoiden lävitse. Vuorten itäpuolella Gibbon erkani tutkimaan Bolivian puolella sijaitsevia Amazonin sivuhaaroja, kun Herndon aloitti Amazonin pääuoman tutkimuksen. Yhteensä 7 025 kilometrin taivalluksen aikana halki Etelä-Amerikan Herndon seurueineen matkasi merenpinnan tasolta aina 4 937 metrin korkeuteen Andien ylitse ja alas niiden itäpuolta. Seurue saapui Parán kaupunkiin Brasiliaan 11. huhtikuuta 1852.


title: William Lewis Herndon

text: 26. tammikuuta 1853 Hernon jätti tietosanakirjamaisen ja laajasti kuvitetun 414-sivuisen raporttinsa laivaston sihteerille John P. Kennedylle. Raportti julkaistiin myöhemmin samana vuonna nimellä "Exploration of the Valley of the Amazon". Teos katsottiin niin tärkeäksi, että siitä otettiin kymmenen tuhannen kappaleen lisäpainos senaatin käyttöön. Raporttia siteerattiin laajasti etnologisissa ja luonnonhistoriallisissa teoksissa.


title: William Lewis Herndon

text: Herndon palveli vielä kahden vuoden ajan USS "Potomacilla" sekä USS "San Jacintolla" ja ylennettiin komentajaksi. Vuonna 1855 hän sai laivastosta loman sekä Atlantic Mail Steamship Companyn siipiratasaluksen, "Central American", päällikkyyden. Herndon siirtyi aluksen päällikkön tehtäviin 20. kesäkuuta 1857 ennen aluksen New Yorkista Aspinwalliin (Panaman Colóniin) suuntautuvaa matkaa.


title: William Lewis Herndon

text: Paluumatkalla Panamasta "Central America" pysähtyi Havannassa, Kuubassa, ennen kuin jatkoi matkaansa kohti New Yorkia. Havannasta lähdön jälkeen aluksella oli 474 matkustajaa ja 101 miehistön jäsentä. Lisäksi aluksen lastina oli noin 15 tonnia, tuohon aikaan noin kahden miljoonan dollarin arvosta, Kaliforniasta kaivettua kultaa joka oli matkalla itärannikon pankkeihin.


title: William Lewis Herndon

text: Ollessaan Cape Hatterasin itäpuolella 7. syyskuuta 1857 alus joutui kolme vuorokautta kestäneen hurrikaanin kynsiin. Hurrikaanin voimistuessa alus sai vuodon, ja syyskuun 12. päivään mennessä alus vuoti vettä useista paikoista, ja vedenpinnan noustessa tulipesät sammuivat ja pumput kävivät hyödyttömiksi.


title: William Lewis Herndon

text: Huolimatta matkustajien ja miehistön äärimmäisistä ponnistuksista tyhjentää laivaan tulvivaa vettä Herndon joutui myöntämään että alus oli menetetty ja uppoamaisillaan. 12. syyskuuta priki "Marine" saapui uppoamaisillaan olevan aluksen luokse, ja "Central American" naiset ja lapset siirrettiin pienillä pelastuveneillä "Marinelle". Omasta turvallisuudestaan piittaamatta Herndon johti pelastustöitä aluksellaan ja valvoi että kaikki naiset ja lapset saatiin turvaan. Ennen aluksen uppoamista hän antoi eräälle matkustajalle kellonsa vietäväksi vaimolleen, ja käski tämän kertoa vaimolleen ettei hän jättäisi laivaansa niin kauan kuin yksikään ihminen olisi sen kannella. Herndonin ponnistelujen ansiosta aluksella olleista 575 matkustajasta ja miehistönjäsenestä pelastui 152.


title: William Lewis Herndon

text: Komentaja Herndon nähtiin viimeisen kerran "Central American" kannella ruorihytin vierellä paljain päin täydessä univormussaan aluksen vajotessa aaltoihin, pidellen toisessa kädessään hattuaan ja toisella kiinni kaiteesta, pää rukoukseen painuneena.


title: William Lewis Herndon

text: Herndonin urheus "Central American" haaksirikon aikana tunnustettiin laajalti, ja vuonna 1860 hänelle pystytettiin patsas Yhdysvaltain laivastoakatemiaan. Se on edelleen akatemian ainoa muistomerkki sankaruudesta rauhan aikana. Myöhemmin kaksi Yhdysvaltain laivaston alusta nimettiin hänen mukaansa. Myös Philadelphiassa sekä Virginiassa sijaitsevat Herndonin kaupungit on nimetty hänen mukaansa.


title: Arthur Treacher

text: Arthur Veary Treacher (23. kesäkuuta 1894 – 14. joulukuuta 1975) oli englantilainen näyttelijä.


title: Arthur Treacher

text: Treacher oli ensimmäisen maailmansodan veteraani. Sodan päätyttyä hän lähti Yhdysvaltoihin ja aloitti näyttelemisen vuonna 1928. Hän näytteli muun muassa elokuvissa "Swing Out, Sister" (1945), "Keskiyön suudelma" (1949) ja "Maija Poppanen" (1964).


title: William Herndon

text: William Herndon voi tarkoittaa ainakin seuraavia henkilöitä:


title: Iringan alue

text: Iringan alue on yksi Tansanian 30 hallinnollisesta alueesta (mkoa eli region). Se sijaitsee maan eteläosassa.


title: Iringan alue

text: Alueen pinta-ala on 56 864 neliökilometriä. Vuonna 2005 siellä arvioitiin olevan noin 1,6 miljoonaa asukasta. Alueen pääkaupunki on Iringa.


title: Iringan alue

text: Iringa on Tansanian tärkeimpiä vihannestentuotantoalueita, josta viedään Dar es Salaamiin esimerkiksi tomaatteja. Myös teenviljely on merkittävä elinkeino. Huomattaviin nähtävys on Ruahan kansallispuisto.


title: Iringa

text: Iringa on kaupunki Tansanian keskiosassa. Se on Iringan alueen pääkaupunki. Vuonna 2002 siellä oli noin 102 000 asukasta.


title: Iringa

text:
Iringa sijaitsee 1 550 metrin korkuisen kukkulan huipulla ja rinteillä. Sen perustivat saksalaiset 1890-luvulla puolustautuakseen kapinoivia hehe-heimon sotilaita vastaan. Kaupungin lähellä on suuri Gangilongan kivi, jonka luona hehejen päälliköt perinteisesti kävivät tärkeitä neuvottelujaan.
Iringassa toimii luterilaisen kirkon omistama 4 000 opiskelijan Iringan yliopisto.


title: Valtion hienomekaaninen konepaja

text: Valtion hienomekaaninen konepaja on konepaja, joka perustettiin vuonna 1841. Espoon Otaniemessä sijaitseva konepaja on yksityistetty ja toimii nykyisin nimellä Protoshop Oy.


title: Valtion hienomekaaninen konepaja

text: Protoshop Oy kuuluu nykyään Protoshop Groupiin kuten myös Metsi Oy sekä Green Electronics Hausjärvellä. Konsernin liikevaihto on kuusi miljoonaa euroa ja henkilöstö noin 60 henkeä. Konserni on erikoistunut mekaniikka-, sähkö- ja logiikkasuunnitteluun sekä valmistukseen. Lisäksi Protoshop Oy:n tiloissa Otaniemessä toimii materiaalimyymälä.


title: Valtion hienomekaaninen konepaja

text: Protoshop oy tunnettiin aiemmin nimillä "Mekaaninen instituutti tieteellisten instrumenttien valmistusta ja korjausta varten", "Suomen Tiedeseuran mekaniikan laitos", "Valtion Hienomekaaninen konepaja" sekä "VTT:n hienomekaaninen konepaja", josta koko konepaja ulkoistettiin Protoshopiksi vuonna 2000. Konepaja perustettiin vuonna 1841 keisari Nikolai I:n hyväksynnällä.


title: Valtion hienomekaaninen konepaja

text: Protoshopilla on kokemusta eri toimialoista aina avaruustekniikasta ydinvoimaloihin. Nykyäänkin Protoshop osallistuu useisiin tutkimushankkeisiin niin VTT:n kuin TKK:nkin kanssa. Yrityksen näkyvin tuote lienee Veikkauksen lottokone. Konepaja rakensi ja sytytti Suomen ensimmäisen sähkövalon Helsingissä VR:n varikolla vuonna 1877.


title: Ruskosuulat

text: Ruskosuulat ("Sula") on lahkoon Suliformes kuuluva suulasuku. Ruskosuulien sukuun kuuluu BirdLifen mukaan kuusi lajia.


title: Hankajärvi

text: Hankajärvi tarkoittaa jotakin seuraavista järvistä


title: Pummien miljonääri

text: Pummien miljonääri on rap-duo Huge L:n & Moden yhteinen studioalbumi. Sen julkaisi Monsp Records 27. tammikuuta 2010. Kappaleesta "Getonit" sekä "Hetekka haze" on julkaistu musiikkivideo.


title: Valkosuulat

text: Valkosuulat ("Morus") on lahkoon Suliformes kuuluva suulasuku. Valkosuulien sukuun kuuluu BirdLifen mukaan kolme lajia.


title: Serial Experiments Lain

text: Serial Experiments Lain on Ryutaro Nakamuran ohjaama animesarja, jonka alkuperäisen hahmosuunnittelun on tehnyt Yoshitoshi ABe, käsikirjoittanut Chiaki J. Konaka. Se oli esityksessä TV Tokyolla heinäkuusta syyskuuhun 1998. Pioneer LDC julkaisi samannimisen PlayStation-pelin marraskuussa 1998.


title: Serial Experiments Lain

text: Sarja keskittyy Lain Iwakura-nimisen teini-ikäisen tytön ympärille. Japanilaisella esikaupunkialueella yhdessä isosiskonsa Mikan, etäisen äitinsä ja tietokonehullun isänsä kanssa elävä Lain tutustuu Wirediin, Internetin kaltaiseen kommunikaatioverkostoon. Samassa koulussa Lainin kanssa opiskelevat tytöt alkavat saada sähköpostia Chisa Yomodalta, rinnakkaisluokalla opiskelleelta tytöltä, joka teki itsemurhan. Kun Lainkin saa viestin Wiredin kautta, Chisa kertoo hänelle chat-keskustelussa ettei hän ole kuollut, hän on vain "jättänyt ruumiinsa" ja löytänyt Jumalan Wiredistä. Siitä lähtien Lain saa tehtäväkseen upota yhä syvemmälle verkostoon ja omiin ajatuksiinsa.


title: Serial Experiments Lain

text: Future Film on julkaissut sarjan Suomessa kolmen DVD:n julkaisuna. PlayStation-peliä ei ole koskaan julkaistu Japanin ulkopuolella. Pelillä ei ole teemaa sekä päähenkilöä lukuun ottamatta juuri mitään yhteistä sarjan kanssa.


title: Serial Experiments Lain

text: Sarjassa on havaittavissa vaikutteita filosofian, tietokonehistorian, kyberpunk-kirjallisuuden ja salaliittoteorian tyyppisistä aiheista, ja se on huomioitu useilla tutkimuksellisilla artikkeleilla. Länsimaalaiset arvostelijat ovat kuvailleet sarjaa usein "oudoksi" ja epätyypilliseksi ja se on yleisesti saanut positiivisen vastaanoton. Sarjaa on pidetty yhtenä genrensä merkittävimmistä animesarjoista. Tuottaja Yasuyuki Ueda on kertonut pettyneensä olettaessaan, että japanilaiset ja länsimaalaiset arvostelijat tulkitsisivat sarjaa eri tavoin, mutta eri maissa sarja saikin samankaltaisia arvosteluja.


title: Tyrvännön vaakuna

text: Tyrvännön vaakuna oli Tyrvännön kunnan tunnus. Vaakuna viittaa kunnan järvien rikkaisiin kalavesiin ja ruusu puutarhanhoitoon. Tyrvännön Lepaalla on toiminut Lepaan puutarhaoppilaitos vuodesta 1910.


title: Tyrvännön vaakuna

text: Vaakunan selitys kuuluu ”punaisessa kentässä kaksi kultavaruksista hopeakuhaa pystyssä, selätysten, niiden välissä lakioittain hopearuusu.” Vaakunan on suunnitellut Gustaf von Numers, ja Tyrvännön kunnanvaltuusto hyväksyi sen 21. tammikuuta 1960. Sisäasiainministeriö vahvisti vaakunan käyttöön 29. maaliskuuta samana vuonna.


title: Tyrvännön vaakuna

text: Vaakuna jäi epäviralliseksi kotiseutuvaakunaksi 1971, kun Tyrväntö yhdistyi Hattulan kuntaan.


title: D.Gray-man

text: Mangaa alettiin julkaista sarjana vuonna 2004 Shueishan julkaisemassa "Weekly Shōnen Jump" -lehdessä osana heidän Jump Comics -julkaisuaan, ja siihen mennessä 19 valmista numeroa oli julkaistu. Viikoittain julkaistavasta sarjasta tehtiin kuukausittain julkaistava joulukuussa 2009, kun se aloitti ilmestymisen "Jump Square":ssa. Lisäksi sarjasta on Kaya Kizakin tekemä Spin off -novellisarja nimeltään "D.Gray-man Reverse", mikä syventää useiden hahmojen taustoja. 4. elokuuta alkaen 2009 Viz Media on julkaissut ensimmäiset neljätoista osaa Yhdysvalloissa. Mangan pohjalta on myös tehty 103-jaksoinen animesarja, jota esitettiin 3. maaliskuuta 2006 – 30. syyskuuta 2008 välisenä aikana Japanissa. Videopelejä, korttipeli ja useita muita oheistuotteita on tehty sarjaan perustuen.


title: D.Gray-man

text: Mangasarjasta on tullut yksi Shueishan parhaiten myyvistä sarjoista. Sen toisen julkaisuviikon aikana sarjan 15. osa listattiin toiseksi parhaiten myyneeksi mangaksi Japanissa. Vaikkakin suurin osa kriitikoista vertasi sitä muihin saman genren sarjoihin, sitä ylistettiin originaaleista hetkistä ja hyvin kehitetyistä hahmoista ja heidän persoonallisuuksistaan.


title: Sharp Cut

text: Sharp Cut on suomalaisen Sweatmaster-yhtyeen levy. Sue-lehti valitsi sen 2000-kymmenluvun kolmanneksi parhaaksi kotimaiseksi albumiksi vuonna 2009.


title: Tom Tom Bullet

text: Tom Tom Bullet on suomalaisen Sweatmaster-yhtyeen levy. Sue-lehti valitsi sen 2000-kymmenluvun neljänneksi parhaaksi kotimaiseksi albumiksi vuonna 2009.


title: Mobile Babylon

text: Mobile Babylon on suomalaisen Jolly Jumpers -yhtyeen levy. "Sue"-lehti valitsi sen 2000-vuosikymmenen viidenneksi parhaaksi kotimaiseksi albumiksi vuonna 2009.


title: Risto (albumi)

text: Risto on rockyhtye Riston levy vuodelta 2004.


title: Risto (albumi)

text: Sue-lehti valitsi sen 2000-kymmenluvun kuudenneksi parhaaksi kotimaiseksi albumiksi vuonna 2009.


title: Marc Torrejón

text: Marc Torrejón Moya (s. 18. helmikuuta 1986 Barcelona, Espanja) on espanjalainen jalkapalloilija. Hän edustaa Saksan 2. Bundesliigassa pelaavaa Kaiserslauternia ja on pelipaikaltaan keskuspuolustaja.


title: Marc Torrejón

text: Torrejón on Espanyolin kasvatti. Kauden 2005–2006 hän pelasi lainalla Málagan reservijoukkueessa Segunda Divisiónissa. Palattuaan Espanyoliin hän nousi joukkueen puolustuksen tukipilariksi yhdessä Daniel Jarquen kanssa. Ensiesiintymisensä pääsarjassa hän teki 1. lokakuuta 2006 ottelussa Osasunaa vastaan.


title: Marc Torrejón

text: Kaudella 2006–2007 Torrejón pelasi 10 UEFA Cupin ottelua, kun Espanyol selviytyi aina finaaliin saakka. Finaalissa se kohtasi Sevillan, joka vei lopulta voiton rangaistuslaukauskilpailussa.


title: Marc Torrejón

text: Seuraavalla kaudella 20. tammikuuta 2008 hän laukoi ensimmäisen maalinsa pääsarjassa ottelussa Real Valladolidia vastaan. Kaudella 2008–2009 Torrejónin peliaika jäi vähemmälle, kun kesän uusi hankinta Nicolás Pareja nousi avauskokoonpanoon.


title: Marc Torrejón

text: 19. heinäkuuta 2009 Torrejón teki nelivuotisen sopimuksen Racing Santanderin kanssa. Hän pelasi kolme kautta Racingissa, joka putosi pääsarjasta kauden 2011–2012 päätteeksi. Torrejón siirtyi seuraavaksi kaudeksi Saksan 2. Bundesliigassa pelaavaan Kaiserslauterniin.


title: Juha Molari

text: Juha Molari (s. 28. maaliskuuta 1964 Savonlinna) on suomalainen teologian tohtori, entinen taloustoimittaja, entinen Pohjan seurakunnan kirkkoherra . Molari on myös suorittanut liiketalouden tradenomin tutkinnon Helsingin liiketalouden ammattikorkeakoulusta ja opiskellut Pietarin valtiollisessa finanssi- ja ekonomiyliopistossa ja informaatioteknologiaa Haaga-Helian ammattikorkeakoulussa. Hän on toiminut myös Venäjän kauppatie -lehden edustajana Pietarissa, toimittajana ja tutkijana, sekä Russia Today -televisiokanavan (RT) kolumnistina. Molari on toiminut myös suomenkielisen vastamediasivusto MV-lehden avustajana..


title: Juha Molari

text: Molari toimii sihteerinä Eurooppalaisen itsenäisen hybridiuhkien tutkimuskeskus yhdistys ry:ssä. .


title: Juha Molari

text: Molari on tuonut Suomeen ja järjestänyt Mariinskin teatterin, Pietarin Musorskin oopperan ja Pietarin Filharmonian oopperalaulajien konsertteja Raaseporissa kesällä 2009 ja muualla.


title: Juha Molari

text: Molari on tutkinut Uuden testamentin eksegetiikkaa. Väitöskirjassaan "Q-evankeliumi ja psykohistoria" hän soveltaa psykoanalyyttistä viitekehystä Uuden Testamentin evankeliumien sodankaltaisen traumaattisen syntytilanteen tulkintaan. Lisäksi Suomen mediassa kerrottiin laajasti Molarin käännöksestä koptinkielisestä Juudaksen evankeliumista.


title: Juha Molari

text: Hän on ”ravistellut kirkollisia piirejä” tutkimuksella homoseksuaalisuudesta antiikin pakanuudessa ja juutalaisuudessa.


title: Juha Molari

text: Molarin vuonna 1992 julkaistu mielipidekirjoitus herätti kirkossa keskustelua homoseksuaalisuudesta ja uskonnosta. Homoseksuaalisuuden vastaiseksi tulkittu mielipidekirjoitus johti kanteluun Helsingin tuomiokapituliin. Kantelu ei johtanut toimenpiteisiin.


title: Juha Molari

text: Molari on teologian tohtori.


title: Juha Molari

text: Hän toimi ennen Pohjan kirkkoherrana. 14.4.2011 tuomiokapituli pidätti Molarin virasta toistaiseksi ja Molari erosi virastaan 6. toukokuuta 2011. Hän on kuitenkin tämän jälkeen kertonut blogissaan hakevansa oikeutta toimia pappina uudelleen Helsingin hiippakunnalta.


title: Juha Molari

text: Julkisuudessa Molari on liitetty Suomen antifasistisen komitean toimintaan, jonka yhteyden Molari itse on kiistänyt. Huomiota on herättänyt hänen arvostelunsa ProKarelia -järjestöä sekä Kavkaz Center -verkkosivustoa kohtaan.


title: Juha Molari

text: Venäjällä Molari tunnetaan yli puolesta tuhannesta liiketaloutta, kuluttajien käyttäytymistä ja kansainvälisiä suhteita käsittelevästä lausunnosta eri venäläisissä medioissa. Venäjällä on paljon herättänyt huomiota myös Molarin kritiikki Aleksei Navalnyin väitettyjä amerikkalaisia rahoitussuhteita vastaan. Venäjällä sai paljon huomiota myös se, kun Molari erosi lokakuussa 2011 luterilaisesta kirkosta ja liittyi Venäjän ortodoksiseen kirkkoon.


title: Juha Molari

text: Suomessa Molarin Venäjä-suhteet ovat paremmin tunnettu lausunnoistaan suomalais-venäläisten lasten huostaanotto- ja huoltajuuskiistoissa, kuten Anton Salosen tapauksessa. sekä kritiikistä Kavkaz-Center -sivuston toimintaa vastaan. Saara Jantunen on "Infosota"-teoksessaan arvioinut Molarin toimivan Venäjän informaatiosodassa. Yhdysvaltalaisen radiokanavan Voice of American (VOA) johtaja James Brooke moitti 21.4.2012 Molaria osana RT-kanavaa Kremlin propagandasta Yhdysvaltoja vastaan. Molari on ollut yhteistyössä informaatiosodan teemassa Venäjän ulkoministeriön diplomaattiakatemian professori Viktor Manoilon kanssa, joka on myös liittynyt Molariin diplomaattiakatemian informaatiosodan tutkimuksissaan muun muassa Georgian sodasta.


title: Juha Molari

text: Molarin kerrotaan osallistuneen papinpuvussa "The Soviet Story" -elokuvan esitystä vastustavaan mielenosoitukseen Tampereella ja Helsingissä, mikä johti tutkintapyyntöihin poliisille ja kanteluihin Espoon hiippakunnan tuomiokapitulille. Poliisi ei aloittanut asiassa tutkintaa. Molari kiisti osallistuneensa tapahtumaan papinpuvussa, myöntää sen verran että papinpuku oli toisessa tilaisuudessa mutta sen päällä oli takki. Tuomiokapituli käynnisti tutkinnan ja epäili Molaria Stalinin tekojen puolustelusta. Se julisti asiaa koskevat asiakirjat toistaiseksi salaisiksi ja siirsi asian kurinpitoasiamiehelle. Kurinpitoasiamiehen vaatimuksen mukaisesti Molari sai kirjallisen varoituksen. Pariisin Venäjä-kulttuurikeskus, professori Jean-Pierre Arrignon ja Venäjän kulttuurikeskuksen presidentti Irène Commeau esittivät vetoomuksen Euroopan valtioille Molarin oikeuksien puolesta>


title: Juha Molari

text: Kaukasian islamistien verkkosivusto Kavkaz Center on syyttänyt Molaria Venäjän tiedustelupalvelun FSB:n agentiksi ja ”terroristiksi”. Tapauksesta on kerrottu useassa venäläisessä tiedotusvälineessä.


title: Juha Molari

text: Molari on kertonut saaneensa tšetšeenien separatistihallinnon Itškerian tšetšeenitasavallan presidentiltä Doku Umarovilta sähköpostin, jossa hän ja hänen perheensä uhataan mestata.


title: Juha Molari

text: Marraskuussa 2010 Kavkaz Centerin ylläpitäjä Mikael Storsjö johti 20 tšetšeenin mielenosoituksen Molaria vastaan jumalanpalveluksen aikana. Mukana oli myös Suomalais-venäläinen kansalaisfoorumi -järjestön jäseniä. Storsjön mukaan Molari on esittänyt vihamielisiä kommentteja Suomen tšetšeenipakolaisista.


title: Juha Molari

text: Koko maailman venäläisten kansojen neuvosto eli Moskovan ja koko Venäjän patriarkan johtama ortodoksisen kirkon neuvosto vetosi 15. huhtikuuta 2011 Molarin puolesta: ”Olemme varmoja, että Juha Molari nähdään mielellään Venäjän ortodoksisen kirkon jäsenenä, joka ei koskaan flirttaile terroristien kanssa eikä pelkää heidän uhkauksiaan. Ortodoksit tarvitsevat nyt todella tällaisia rohkeita ihmisiä”.


title: Paul Wesley

text: Paul Thomas Wesley (oik. Pawel Thomas Wasilewski, s. 23. heinäkuuta 1982) on yhdysvaltalainen näyttelijä, joka tunnetaan muun muassa roolistaan Aaron Corbettina ABC Familyn televisiosarjassa "Fallen" sekä Stefan Salvatorena The CW:n sarjassa "Vampyyripäiväkirjat".


title: Paul Wesley

text: Wesley syntyi New Brunswickissä, New Jerseyssä puolalaisille vanhemmilleen Agnieszka ja Thomas Wasilewskille ja varttui Marlborossa, New Jerseyssä. Wesleyllä on isosisko Monika (s.1980) ja kaksi pikkusiskoa: Julia (s.1996) ja Leah (s.1998). Näyttelemisestä Wesley kiinnostui kolmannella luokalla kirjoittauduttuaan kesällä näytelmäleirille.


title: Paul Wesley

text: Wesley kävi Christian Brothers Academy -koulua sekä Marlboro High Scoolia. Junior-vuonnaan high schoolissa, Wesley sai roolin saippuasarjasta "Guiding Light" ja vaihtoi koulua Marlboro high schooliin. Wesley valmistui high schoolista vuonna 2000 ja aloitti collegeopinnot Rutgersin yliopistossa, mutta keskeytti opinnot ensimmäisen lukuvuoden jälkeen.


title: Paul Wesley

text: Vuonna 2005 Wesley muutti nimensä Paul Wesleyksi syntymänimensä vaikean lausuttavuuden vuoksi.


title: Paul Wesley

text: Wesley nauttii jääkiekon peluusta ja lumilautailusta. Wesley on näyttelemisen ohella kiinnostunut myös ohjaamisesta ja käsikirjoittamisesta.


title: Paul Wesley

text: Vuonna 2011 Wesley meni naimisiin näyttelijä Torrey DeVitton kanssa yksityisessä seremoniassa New Yorkissa. Pariskunta oli tavannut "Killer Movie" -elokuvan kuvauksissa vuonna 2007. Heinäkuussa 2013 ilmoitettiin heidän jättäneen erohakemuksen. Wesleyn edustaja vahvisti, että pari on päättänyt erota yhteisestä sopimuksesta ja he aikovat pysyä hyvinä ystävinä.


title: Paul Wesley

text: Tällä hetkellä Wesley seurustelee entisen "Vampyyripäiväkirjat"-vastanäyttelijänsä Phoebe Tonkinin kanssa.


title: Paul Wesley

text: Wesleyllä on ollut lukuisia rooleja sarjoissa kuten "24", "Teinitytön kasvatusopas", "American Dreams", "Army Wives", "Cane", "Everwood", "Guiding Light", "Smallville", "O.C." ja "Wolf Lake". Wesley on myös näytellyt Amber Tamblynin vastanäyttelijänä CBS:n sarjassa "The Russell Girl" ja pääroolia minisarjassa "Fallen".


title: Paul Wesley

text: Tällä hetkellä Wesley näyttelee Stefan Salvatore -nimistä vampyyriä draamasarjassa "Vampyyripäiväkirjat", jonka ensiesitys CW:llä oli syyskuussa 2009. Hän on ohjannut yhden jakson "Vampyyripäiväkirjojen" viidennellä tuotantokaudella ("Resident Evil").


title: Pesäpallon miesten Mestaruussarjan kausi 1974

text: Pesäpallon Mestaruussarjan kausi 1974 oli järjestyksessään 53. Mestaruussarjan kausi. Haminan Palloilijat voitti Suomen mestaruuden. Seinäjoen Maila-Jussit voitti hopeaa ja sen lisäksi Suomen Cupin. Pronssit matkasivat Ouluun. Mestaruutta puolustanut Puna-Mustat jäi sarjan jumboksi.


text: Haminan kausi ei alkanut mitenkään lupaavasti joukkueen kärsittyä avausottelussaan murskatappion kotonaan Seinäjoelle ja heti perään vierastappion Ulvilalle. Kolmannella kierroksella tuli jo nihkeä kotivoitto Vimpelistä, jonka jälkeen taas Kouvolassa joukkue menetti pisteen. Voittoisan Loimaan vierailun jälkeen menetettiin vielä kotipelissä piste Oululle. Jatkossa otteet paranivat kuitenkin huomattavasti ja sarjan päätöskierroksella oli jopa varaa hävitä uudelleen Seinäjoelle mestaruuden siitä vaarantumatta. Edellisellä kierroksella Seinäjoki oli pudottanut Oulun mestaruuskamppailusta ja "finaalivoittonsa" johdosta Maila-Jusseille ojennettiin hopeiset mitalit. Voittojuoksunsa Maila-Jussit tekivät viimeisellä mahdollisella hetkellä - yhdeksännen vuoroparin tasoittavalla sisävuorollaan.


text: Oulu päätti kautensa Ulvilassa, ja vaikka joukkue siirtyi neljännen vuoroparin kahdeksalla juoksullaan 8-1 johtoon, oli lopulta tuomisina vain yksi sarjapiste ja tyytyminen pronssimitaliin. Ulvilan tasoitus syntyi - kuinkas muutenkaan - yhdeksännen tasoittavalla.


text: Kolme viimeistä joukkuetta putosi sarjasta. Tilalle nousivat suomensarjan lohkovoittajat Jyväskylän Lohi, Nurmon Jymy ja Hyvinkään Tahko.


text: Mestarijoukkueeseen kuuluivat Markku Raasu, Risto Kivelä, Matti Toikka, Raimo Pasanen, Kari Lindberg, Hannu Montonen, Jukka Parikka, Ilkka Porras, Jarkko Pakkanen, Olli Leino ja Lassi Forsell. Pelinjohtajana Aarre Huovila


title: Sherri Stoner

text: Sherri Stoner (myös Sheri Stoner sekä Sherri Lynn Stoner, s. 16. heinäkuuta 1965, Santa Monica, Kalifornia, Yhdysvallat) on yhdysvaltalainen televisio- ja ääninäyttelijä, käsikirjoittaja sekä tuottaja, joka on työskennellyt pääasiassa animaatioelokuvien ja -sarjojen parissa.


title: Sherri Stoner

text: Stoner esiintyi 1980-luvulla useissa eri televisiosarjoissa pääasiassa sivurooleissa, mukaan lukien "Pieni talo preerialla", "Murhasta tuli totta" sekä "Knots Landing". 1990-luvulla Stoner toimi pääasiassa käsikirjoittajana sekä tuottajana mm. "Tiny Toonsin" sekä "Animaanisten" parissa. Yhdessä Deanna Oliverin kanssa Stoner käsikirjoitti vuonna 1995 julkaistun animaatioelokuvan "Casper" sekä oli mukana käsikirjoittamassa elokuvaan perustuvaa animaatiosarjaa "Casper the Friendly Ghost". Stoner käsikirjoitti yhdessä kolmen muun kirjoittajan kanssa 1999 julkaistun tieteiselokuvan "My Favourite Martian".


title: Sherri Stoner

text: Stoner oli myös Arielin vartalomallina Disney-animaatioelokuvassa "Pieni merenneito" sekä Bellen vartalomallina animaatioelokuvassa "Kaunotar ja hirviö".


title: HMS Leeds (G27)

text: HMS Leeds (viirinumero G27) oli Britannian Kuninkaallisen laivaston Town-luokan hävittäjä, joka palveli toisessa maailmansodassa. Alus oli alun perin Yhdysvaltain laivaston Caldwell-luokan hävittäjä "USS Conner", joka luovutettiin Kuninkaalliselle laivastolle sopimuksen mukaisesti.


title: HMS Leeds (G27)

text: Alus oli sisaraluksensa "HMS Ludlowin" kanssa kuuden vanhimman luovutetun aluksen joukossa ja siten eniten muista poikkeava. Aluksella oli suorasaantimoottoriin kytkettynä kolme akselia, joista keskimmäinen oli kytketty risteilykoneeseen.


title: HMS Leeds (G27)

text: "HMS Leeds" luovutettiin 23. lokakuuta 1940 Halifaxissa Nova Scotiassa Kuninkaalliselle laivastolle. Alus purjehti Englantiin, jossa se määrättiin Devonportin telakalle, jossa se oli 17. marraskuuta - 2. maaliskuuta 1941. Telakalla ollessa aluksen voimansiirtoa muutettiin, polttoainetäyttöä suurennettiin ja aseistus muutettiin paremmin saattajalle sopivaksi.


title: HMS Leeds (G27)

text: Alukselle asennettiin myöhemmin viisi 20 millimetrin ilmatorjuntatykkiä. Alus oli koko palvelusaikansa suojaamassa itärannikon saattueita, joiden välillä se vietti runsaasti aikaa telakoilla.


title: HMS Leeds (G27)

text: "HMS Leeds" poistettiin palveluksesta 10. huhtikuuta 1945 Grangemouthissa. Alus myytiin romutettavaksi 4. maaliskuuta 1947 BISCOlle. Se saapui 19. tammikuuta 1949 Graysiin Essexiin T. W. Wardille romutettavaksi.


title: Toini

text: Toini on naisen etunimi. Nimi on todennäköisesti lyhentymä ranskalaisesta naisennimestä Antoinette, joka taas on nimen "Antoine" () naispuolinen vastine.


title: Toini

text: Suomessa nimi Toini on vuoden 2016 loppuun mennessä annettu 19 954 naiselle ja noin 20 miehelle. Suurin osa Toineista on syntynyt 1900-luvun alkupuolella. Toinin nimipäivä on 12. tammikuuta.


title: S-luokka (hävittäjä, 1916)

text: S-luokka oli Britannian Kuninkaallisen laivaston hävittäjäluokka, johon kuului kaikkiaan 67 alusta vuodesta 1917 valmistettua alusta. Alus pohjautui Amiraliteetin R-luokkaan ja luokan alusten nimet alkavat joko S:llä tai T:llä.


title: S-luokka (hävittäjä, 1916)

text: Luokkaan kuuluu kolme alaluokkaa, joista suurin on 55 aluksen muodostama Amiraliteetin S-luokka, joka valmistettiin toukokuussa ja kesäkuussa 1917 tehtyinä tilauksina. Lisäksi tähän kuuluisi kaksi peruutettua alusta. Kaksi muuta alaluokkaa olivat Yarrowin valmistamat seitsemän alusta sekä Thornycroftin valmistamat viisi alusta. Pääosa luokan aluksista toimitettiin ensimmäisen maailmansodan sotatoimien päättymisen jälkeen, mutta siitä huolimatta ainoastaan yksitoista luokan aluksista palveli edelleen toisessa maailmansodassa loppujen tultua romutetuiksi 1930-luvulla.


title: S-luokka (hävittäjä, 1916)

text: Kaikissa luokkaan kuuluneissa aluksissa oli kaksi savuhormia, pitkä etukansi sekä korkea komentosilta, joka tavallisuudesta poiketen oli sijoitettu alusten kannen takaosaan.


title: S-luokka (hävittäjä, 1916)

text: Luokan aluksista tilattiin huhtikuussa 1917 ensimmäiset kaksikymmentäneljä kappaletta. Tilausta täydennettiin jo kesäkuussa tilaamalla 33 alusta lisää. Jälikimmäisestä tilauksesta peruutettiin 1919 kaksi alusta.


title: S-luokka (hävittäjä, 1916)

text: John I. Thornycroft and Companyltä tilattiin viisi S-luokkaan kuuluvaa alusta, joista ensimmäiset kaksi tilattiin huhtikuussa 1917 ja loput kolme kesäkuussa. Alukset perustuivat telakan omiin suunnitelmiin ja ne olivat hieman suurempia kuin Amiraliteetin valmistuttamat alukset. Samoin niiden voimanlähde tuotti 29000 hevosvoimaa.


title: S-luokka (hävittäjä, 1916)

text: Yarrowin valmistamat alukset olivat hieman pienempiä kuin Amiraliteetin suunnittelemat alukset ja niiden voimanlähteenä olivat ainoastaan 23000 hevosvoiman koneet. Kaikki alukset tilattiin huhtikuussa 1917. "HMS Torch" ja "HMS Tomahawk" korvasivat Yarrowilta joulukuussa 1917 tilatut Amiraliteetin W-luokan alukset "HMS Wayfarerin" ja "HMS Woodpeckerin", joiden tilaukset peruutettiin.


title: S-luokka (hävittäjä, 1916)

text: Viisi luokan alusta luovutettiin kesäkuussa 1919 Australian laivastolle, joka otti luovutetut alukset palveluskäyttöön 27. tammikuuta 1920. Ne viettivät pääosan urastaan reservissä. Alukset palautettiin Kuninkaalliselle laivastolle 1931 vaihdossa V- ja W-luokkien aluksiin, minkä jälkeen ne romutettiin 1937.


title: S-luokka (hävittäjä, 1916)

text: Kaksi Thornycroftin valmistamaa luokan alusta siirrettiin maaliskuussa 1928 Kanadan laivastolle. Alukset romutettiin 1937.


title: Hannes Syrjälä

text: Hannes Syrjälä (11. lokakuuta 1896 Kärsämäki – 12. lokakuuta 1964 Liminka) oli suomalainen näytelmäkirjailija joka käytti nimimerkkiä "Hannes Siloranta".


title: Johan Munck

text: Johan Munck voi viitata seuraaviin:


title: Erkki Valkeila

text:
Erkki Valkeila (sukunimi vuoteen 1935 "Wallenius"; 21. lokakuuta 1896 Kuusankoski – 4. heinäkuuta 1964 Hämeenlinna) oli suomalainen kirjailija ja kääntäjä joka käytti myös nimimerkkiä "Erkki Valkeala".Nimimerkillä "Erkki Valkeala":
Omalla nimellä:


title: Pop eilen – toissapäivänä

text: Pop eilen – toissapäivänä oli Hectorin eli Heikki Harman vuosina 2009–2014 Radio Suomessa juontama musiikkiohjelma, jossa soitettiin etupäässä 1960- ja 1970-lukujen popmusiikkia. Ohjelmaa lähetettiin sunnuntaiaamuisin klo 10–11 ellei samalle ajankohdalle sattunut urheilulähetyksiä. Alun perin ohjelmaa piti lähettää vain kesän 2009, mutta suuren suosion myötä ohjelma jatkui yli viisi vuotta.


title: Pop eilen – toissapäivänä

text: Heikki Harma ei kertomansa mukaan saanut kunnon perusteluja ohjelman lopettamiselle, mutta arveli että kyse oli säästöistä. Radio Suomen ohjelmapäällikkö Saila Mattila perusteli päätöstä julkisuudessa normaalina kehittämisenä ja ohjelmasuunnitteluna. Ohjelman korvasi "Tarja Närhin Iskelmäradio". Ohjelman lopetuspäätöstä kommentoi jopa ulkoasiainministeri Erkki Tuomioja blogissaan sanomalla ”Miksi Yle ampuu taas itseään jalkaan?" ja ”Nyt protestiliike pystyyn!” Ohjelma jatkui myöhemmin Radio Novassa.


title: Zolotoretšensk

text: Zolotoretšensk () on kaupunkimainen taajama Taka-Baikalian aluepiirin Olovjannajan piirissä Venäjällä. Se sijaitsee Kukulbein harjanteen pohjoisrinteillä 121 kilometriä Olovjannajasta itään. Asukkaita on 1 600 henkeä (vuonna 2009).


title: Zolotoretšensk

text: Zolotoretšensk on perustettu vuonna 1988 amazoniittiesiintymän yhteyteen. Kaivoksen, rikastamon ja yhdeksän tuhannen asukkaan taajaman rakentaminen keskeytyi vuonna 1992. Vuonna 1999 otettiin käyttöön rikastamon ensimmäinen vaihe. Taajamassa on keskikoulu, lastentarha ja kerhotalo.


title: Aikapommi (täsmennyssivu)

text: Aikapommi voi tarkoittaa seuraavia:


title: Pervomaiski

text: Pervomaiski () on kaupunkimainen taajama Taka-Baikalian aluepiirin Šilkan piirissä Venäjällä. Se sijaitsee Mogoituin harjanteen koillispuolella lähellä Ingoda-jokea 50 kilometriä Šilkasta lounaaseen. Asukkaita on 12 900 henkeä (vuonna 2009).


title: Pervomaiski

text: Paikkakunta on saanut alkunsa 1930-luvulla perustetusta "Sljudjankan" kaivosasutuksesta. Vuonna 1951 se sai kaupunkimaisen taajaman aseman ja nimen "Pervomaiski".


title: Pervomaiski

text: Nykyään Pervomaiskissa toimii malminrikastamo, elintarviketeollisuutta ja teräsbetonirakennetehdas. Taajamassa on neljä keskikoulua, lasten luomistyön keskus, kulttuuritalo, kotiseutumuseo ja kaksi sairaalaa. Lentokenttä suljettiin 1990-luvulla.


title: Rolf Arnkil

text: Rolf Jarl Gösta Arnkil (26. joulukuuta 1923 Mänttä – 8. joulukuuta 1964 Kuopio) oli suomalainen Kuopiossa asunut metsänhoitaja ja uskonnollinen kirjailija. Arnkil aloitti kirjoittamisen sairastuttuaan myeloomaan, kuolettavaan plasmasolusyöpään. Hänen kirjeenvaihtoaan ja uskonnollis-filosofista pohdiskeluaan julkaistiin kolmena teoksena 1960-luvun alussa ja niistä otettiin useita painoksia. Arnkilin vaimo Joan Arnkil-Campbell käsitteli Rolfin sairautta kirjassaan "Ei murheella vaan ilolla".


title: Mosaiikkimuoto

text: Mosaiikkimuoto on kreationistisessä kirjallisuudessa käytetty (varsin epäselvästi määritelty) termi, jolla kuvaillaan eliöitä, kuten Archaeopteryx tai vesinokkaeläin. Termin käyttö liittynee alun perin Duane Gishin levittämään Stephen Jay Gouldin virhelainaukseen Archaeopteryxin tiimoilta.


title: Mosaiikkimuoto

text: Termin kreationististä käyttöä ei tule sekoittaa biologiassa hyvin määriteltyihin termeihin mosaikismi (joka tarkoittaa tilannetta jossa yhden organismin eri soluilla on erilaiset genotyypit), tai mosaiikkievoluutio (jolla tarkoitetaan eliöiden erillisten osien eri muuttumisvauhtia evoluutiossa).


title: Halli

text: Halli voi viitata seuraaviin asioihin:


title: Viihdekuoro Cantarelli

text:
Viihdekuoro Cantarelli on tamperelainen kuoro. Se perustettiin syksyllä 1996. Kuorossa laulaa tällä hetkellä noin 60 laulajaa. Kuoron johtajaksi saatiin musiikkimaailmasta tunnettu Mika Siekkinen ja jo helmikuussa 1997 Cantarelli voitti Viihdekuoroliiton järjestämän, Helismaan tuotantoon perustuvan valtakunnallisen viihdekuorokilpailun.
Jatkoa seurasi ja samainen kilpailu voitettiin myös vuonna 1999 Tampereella aiheena Juice Leskisen laulut. Taiteilija kunnioitti myös läsnäolollaan kilpailua. Tästä alkoi kuoron yhteistyö taiteilija Leskisen kanssa. Kuoron ohjelmistoon kuuluu useita Juicen säveltämiä ja sanoittamia lauluja. Myöhempinä vuosina kuoro on kilpaillut säästeliäästi, vaikka meriittejä niissä on tullutkin, kuten Tampereen joululaulukilpailun 2.sija 2008.


title: Viihdekuoro Cantarelli

text:
Tällä hetkellä kuoron taiteellisena johtajana toimii Tuija "Gilda" Kallonen ja varajohtajana musiikin ammattilainen Masi Luoma
Cantarellin ohjelmisto on viihteellistä, pianolla säestettyä tai ilman säestystä esitettävää musiikkia. On iskelmiä, musikaalisävelmiä, pop-musiikkia ja swing-sävytteistä amerikkalaista tanssimusiikkia ikivihreistä nykypoppiin. Sovitukset ovat pääasiassa Mika Siekkisen ja Masi Luoman. Solisteja löytyy kuoron sisältä useampikin, muun muassa Gilda.


title: Viihdekuoro Cantarelli

text: Cantarellin konserteissa viihdytään iloisessa ja välittömässä tunnelmassa. Sovitukset ovat svengaavia, sooloesitykset upeita ja sen viimeisen säväyksen antavat runot, joita Eila Henriksson koskettavasti tulkitsee laulujen lomaan.


title: Viihdekuoro Cantarelli

text:
Kuoro konsertoi aktiivisesti Tampereella ja lähiympäristössä. Lisäksi vierailuja on tehty Latviaan, Liettuaan ja itsenäisyyspäivän juhlaan Brysseliin, Belgiaan. Viimeisin kuoromatka oli 2007 itsenäisyyspäivän juhlaan Fuengirolaan Espanjaan, jossa pidettiin myös joulukonsertti ja muita iltakonsertteja. Lauluin on tervehditty konserttien lisäksi hääpareja, ylioppilaita, eläkkeelle lähtijöitä, yrityksiä merkkipäivänään ja onpa saatettu joku viimeiselle matkalleenkin.
""Jos Cantarelli on ottanut tehtäväkseen löytää lauluista ytimen, sielun ja pohjattoman ihmisyyden kaipuun, voimme olla turvallisilla mielin. Cantarelli osaa asiansa, ja minä ainakin olen siitä ylpeä; elämäntehtäväni ei ole sittenkään ollut pelkkää vastatuuleen kusemista. Samoin uskon ajattelevan kaikkien lauluntekijöiden, jotka Cantarellin käsittelyyn ovat päässeet."" Juice Leskinen 2003


title: Litiumfluoridi

text: Litiumfluoridi (LiF) on litium- ja fluoridi-ionien muodostama epäorgaaninen ioniyhdiste. Litiumfluoridia käytetään muun muassa metallurgiassa ja optisissa sovelluksissa.


title: Litiumfluoridi

text: Litiumfluoridia valmistetaan käsittelemällä litiumhydroksidin tai litiumkarbonaatin vesiliuoksia vetyfluoridin vesiliuoksella.


title: Litiumfluoridi

text: Litiumfluoridia käytetään lasin ja emalien valmistuksessa, fluksina hitsattaessa ja juotettaessa alumiinia, rakettien polttoaineissa ja aurinkoenergian talteenotossa.


title: Litiumfluoridi

text: Litiumfluoridin transmittanssi on UV-säteilyn alueella suurempi kuin millään muulla aineella. Tämän vuoksi yhdistettä käytetään UV-optiikan sovelluksissa. Lisäksi litiumfluoridia käytetään termoluminisenssidosimetreissä.


title: Litiumfluoridi

text: Litiumfluoridi on ärsyttävä yhdiste ja haitallista hengitettynä tai joutuessaan kosketuksiin ihon kanssa. Myrkyllisyys johtuu pääasiassa fluoridi-ionista, joka voi aiheuttaa vakavia palovammoja iholle joutuessaan. Hengitettynä aine aiheuttaa hengenahdistusta ja yskää. Pienet pitoisuudet eivät ole erityisen myrkyllisiä johtuen litiumfluoridin niukkaliukoisuudesta veteen.


title: Roine Bertel

text: Roine Tellervo Bertel (os. "Päivärintä", ent. "Swan", 17. huhtikuuta 1886 Jyväskylä – 3. elokuuta 1964 Helsinki) oli suomalainen runoilija.


title: HMAS Vendetta (D69)

text: HMAS Vendetta (viirinumero D69) oli Australian laivaston V-luokan hävittäjä, joka palveli toisessa maailmansodassa. Alus oli alun perin Britannian kuninkaallisen laivaston V-luokan hävittäjä "HMS Vendetta".


title: HMAS Vendetta (D69)

text: Alus tilattiin Fairfield Shipbuilding and Engineering Companyltä Govanista Glasgow’sta. Sen köli laskettiin 25. marraskuuta 1916, ja alus laskettiin vesille 3. syyskuuta 1917. Se otettiin palvelukseen 17. lokakuuta.


title: HMAS Vendetta (D69)

text: "HMS Vendetta" liitettiin palvelukseen otettaessa 13. hävittäjälaivueeseen. Alus kohtasi Saksan keisarikunnan laivaston miinanraivausosaston Kattegatissa pian palveluksen aloitettuaan. Alus suojasi 17. marraskuuta laivueensa mukana 1. kevyen risteilijälaivueen risteilijöitä "HMS Caledon", "HMS Galatea", "HMS Royalist" ja "HMS Inconstant" Helgolandin taistelussa Saksan laivaston risteilijäosastoa vastaan. Vuoden 1918 alun alus palveli lähinnä partio- ja saattuetehtävissä.


title: HMAS Vendetta (D69)

text: Sodan päätyttyä alus lähti 22. marraskuuta 1918 kontra-amiraali Edwyn Alexander Sinclairin Viron rannikolle lähetetyn laivasto-osaston mukana Kööpenhaminaan. Alus pelasti 12. joulukuuta miinaan osumisen seurauksena tuhoutuneelta "HMS Cassandralta" 470 miestä, jotka se toimitti osaston mukana Tallinnaan. Alus hinasi 26. joulukuuta vallatun Neuvosto-Venäjän laivaston hävittäjä "Spartakin" Tallinnaan. Alus lähti 2. tammikuuta 1919 osaston mukana paluumatkalle, ja se saapui 10. tammikuuta Rosythiin.


title: HMAS Vendetta (D69)

text: Alus hinasi vuonna 1919 Scapa Flow’hun ankkuroituja Saksan laivaston hävittäjiä Rosythiin. Vuonna 1920 alus vieraili Zeebrüggessä aluksen päällikön komentajakapteeni Nashin luovuttaessa "HMS Vindictiven" Belgian laivastolle. Alus palveli huhtikuussa 1923 Itämerellä, jolloin Puolan presidentti, marsalkka Pilsudski tarkasti aluksen Gdyniassa. Alus kohtasi matkallaan myös Viron laivaston "Vambolan". Britteinsaarille palattuaan alus pelasti Aberdeenin edustalle ajaneen rahtialus "Imperial Princen" miehistön.


title: HMAS Vendetta (D69)

text: "HMS Vendetta" palveli Välimeren laivastossa vuosina 1924–1933, jolloin se oli liitettynä sekä 1. että 5. hävittäjälaivueeseen.


title: HMAS Vendetta (D69)

text: Australian hallitus päätti korvata laivastollaan olevat viisi S-luokan hävittäjää ("HMAS Stalwart", "HMAS Success", "HMAS Swordsman", "HMAS Tasmania" ja "HMAS Tattoo") ja laivueenjohtaja "HMAS Anzacin" lainaamalla Britanniasta uudempia aluksia. Amiraliteetti päätti luovuttaa V-luokan alukset "HMS Vampiren" ja "HMS Vendettan" sekä W-luokan alukset "HMS Voyagerin" ja "HMS Waterhenin". Lisäksi luovutettiin laivueenjohtajaksi Scott-luokan laivueenjohtaja "HMS Stuart".


title: HMAS Vendetta (D69)

text: Luovutettavat alukset poistettiin 11. lokakuuta 1933 Portsmouthissa kuninkaallisen laivaston palveluksesta, ja ne otettiin samana päivänä palvelukseen Australian laivastoon. "HMAS Vendettan" ensimmäisenä päällikkönä oli Jack Donovan.


title: HMAS Vendetta (D69)

text: "HMAS Vendetta" aloitti 17. lokakuuta 1933 osaston mukana matkansa Chathamista Australiaan. Se kulki Suezin kanavan läpi saapuen Singaporeen 28. marraskuuta, Darwiniin 7. joulukuuta ja lopulta Sydneyyn 21. joulukuuta. Alus siirrettiin reserviin 31. tammikuuta 1934. Se palasi palvelukseen 10. lokakuuta 1934 päällikkönään A. S. Rosenthal korvatessaan "HMAS Waterhenin". Alus lähti 16. lokakuuta 1934 Sydneystä saattaakseen Gloucesterin herttuaa kuljettaneen "HMS Sussexin" Port Phillipinlahdelta Melbourneen, jossa "HMAS Vendetta" vietti viikon osallistuen Victorian Centennary -juhlallisuuksiin.


title: HMAS Vendetta (D69)

text: Melbournesta alus palasi Sydneyyn, jossa se oli ankkurissa aina maaliskuuhun 1935 saakka. Alus teki laivastovierailun Uuteen-Seelantiin, mistä se palasi Sydneyyn 1. huhtikuuta ankkuriin Farm Coveen. "HMAS Vendetta" saattoi 12. elokuuta laivueensa mukana "HMAS Canberraa" ja "HMS Sussexia" kevätristeilyllä vieraillen Queenslandin satamissa Darwinissa, Fremantlessa ja Melbournessa ennen paluuta Sydneyyn 15. marraskuuta.


title: HMAS Vendetta (D69)

text: Alus siirrettiin 1. kesäkuuta 1938 reserviin oltuaan normaalissa rauhanajan palveluksessa ja vietettyään vuodesta 1936 alkaen yli puolet ajasta Sydneyn satamassa. Lukuun ottamatta huhtikuussa 1937 tehtyä vierailua Uuteen-Seelantiin alus vietti koko ajanjakson Australian vesillä.


title: HMAS Vendetta (D69)

text: Alus palasi 29. syyskuuta palvelukseen päällikkönään Glen Gant. Alus vietti viimeiset kuukaudet ennen toisen maailmansodan alkamista pääosin satamassa. Ainoastaan joitakin harjoituksia oli Uuden Etelä-Walesin rannikolla. Alus lähti 14. lokakuuta 1939 "HMAS Stuartin" ja "HMAS Waterhenin" kanssa Sydneystä Darwinin ja Lombokinsalmen kautta Singaporeen. Merellä osasto sai määräyksen jatkaa Singaporesta edelleen Välimerelle. "HMAS Vampire" ja "HMAS Voyager" liittyivät osastoon 29. lokakuuta Singaporessa.


title: HMAS Vendetta (D69)

text:
"HMAS Vendetta" jatkoi 13. marraskuuta matkaansa osaston mukana Singaporesta Maltalle, jonne se saapui 14. joulukuuta. Osastosta muodostettiin 2. tammikuuta 1940 Välimeren laivaston 19. hävittäjäviirikkö.
Alus palveli toisen maailmansodan alun Välimerellä osallistuen Matapanin taisteluun sekä Kreikan evakuointiin.


title: HMAS Vendetta (D69)

text: "HMAS Vendetta" poistettiin palveluksesta 27. marraskuuta 1945. Alus myytiin 20. maaliskuuta 1946 Penguin Propriety Limitedille Sydneyssä, ja sen runko upotettiin 2. heinäkuuta 1948 Sydney Headsiin.


title: Holbon

text: Holbon () on kaupunkimainen taajama Taka-Baikalian aluepiirin Šilkan piirissä Venäjällä. Se sijaitsee Šilka-joen varrella 15 kilometriä Šilkan kaupungista itään. Taajaman kautta kulkee Siperian rautatie. Asukkaita on 2 500 henkeä (vuonna 2009).


title: Holbon

text: Paikkakunta on saanut alkunsa 1800-luvun alussa perustetusta postiasemasta. Vuonna 1887 sen läheltä löydettiin kivihiiliesiintymä, jota hyödynnettiin rautatien tarpeisiin. Vuosina 1931–1933 rakennettiin sähkövoimala. Vuonna 1938 Holbonista tuli kaupunkimainen taajama. 1960-luvun alussa perustettiin sähköverkkoyhtiö, joka oli taajaman tärkein työnantaja.


title: Holbon

text: Nykyään Holbonissa toimii "Tšitaenergon" sähköverkkolaitos ja maatalousyritys. Taajamassa on keskikoulu, kulttuuritalo ja sairaala.


title: Ksenjevka

text: Ksenjevka () on kaupunkimainen taajama Taka-Baikalian aluepiirin Mogotšan piirissä Venäjällä. Se sijaitsee Tšernyi Urjum, Itaka ja Berezovka -jokien yhtymäkohdassa 108 kilometriä Mogotšasta länteen. Taajaman kautta kulkee Siperian rautatie. Asukkaita on 3 200 henkeä (vuonna 2009).


title: Ksenjevka

text: Paikkakunta on syntynyt vuonna 1863 löydetyn kultaesiintymän yhteyteen. Vuonna 1939 Ksenjevkasta tuli kaupunkimainen taajama. Tärkeimmät työnantajat ovat kultakaivos, metsäteollisuuspiiri ja rautatieliikenne. Taajamassa on keskikoulu, lastentarha ja ensiapuasema.


title: HMAS Waterhen

text: HMAS Waterhen (viirinumero D22) oli Australian laivaston W-luokan hävittäjä, joka palveli toisessa maailmansodassa.


title: HMAS Waterhen

text: Alus tilattiin Palmers Shipbuilding and Iron Companyltä Jarrowista Britannian kuninkaalliselle laivastolle. Sen köli laskettiin 3. heinäkuuta 1917, ja alus laskettiin vesille 23. maaliskuuta 1918. Alus valmistui 17. heinäkuuta.


title: HMAS Waterhen

text: Alus palveli Atlantin ja Välimeren laivastoissa ennen siirtoaan Australialle vuonna 1933.


title: HMAS Waterhen


title: HMAS Waterhen

text: Luovutettavat alukset poistettiin 11. lokakuuta 1933 Portsmouthissa kuninkaallisen laivaston palveluksesta, ja ne otettiin samana päivänä palvelukseen Australian laivastoon.


title: HMAS Waterhen

text: "HMAS Waterhen" lähti 17. lokakuuta osaston mukana Chathamista Australiaan. Osasto kulki Suezin kanavasta läpi saapuen Singaporeen 28. marraskuuta, Darwiniin 7. joulukuuta ja lopulta Sydneyyn 21. joulukuuta. Alus palveli Australian asemalla, kunnes se poistettiin palveluksesta 9. lokakuuta 1934 ja sijoitettiin reserviin.


title: HMAS Waterhen

text: Alus palasi palvelukseen 14. huhtikuuta 1936 Australian asemalle. Se vieraili huhtikuussa 1937 Uudessa-Seelannissa. Alus poistettiin palveluksesta 1. kesäkuuta 1938 Sydneyssä, ja se siirrettiin takaisin reserviin. Se oli reservissä lukuun ottamatta lyhyttä jaksoa 29. syyskuuta – 10. marraskuuta 1938 Münchenin kriisin aikana, jolloin se oli valmiudessa. Alus palasi palvelukseen toisen maailmansodan alkaessa 1. syyskuuta 1939.


title: HMAS Waterhen

text: "HMAS Waterhen" aloitti sodan sukellusveneentorjuntapartioissa Australian rannikolla vuorotellen "HMAS Stuartin" ja "HMAS Vendettan" kanssa. Alus lähti 14. lokakuuta samojen alusten kanssa Singaporeen Darwinin ja Lombokinsalmen kautta. Ennen perille pääsyä alusten lopulliseksi päämääräksi määrättiin Välimeri. Osasto kohtasi 29. lokakuuta Singaporessa Fremantlesta saapuneet "HMAS Vampiren" ja "HMAS Voyagerin". Osasto jatkoi matkaansa 13. marraskuuta, ja "HMAS Waterhen" saapui Maltalle 14. joulukuuta. Osastosta muodostettiin 2. tammikuuta 1940 Välimeren laivaston 19. hävittäjäviirikkö.


title: HMAS Waterhen

text: Ennen Italian liittymistä 10. kesäkuuta sotaan, Välimerellä oli suhteellisen rauhallista, ja alukset osallistuivat partiointiin ja saattuepalvelukseen sekä järjestettyihin laivastoharjoituksiin. Viirikkö ja 20. hävittäviirikkö ("HMS Dainty", "HMS Decoy", "HMS Defender" ja "HMS Diamond") muodostivat 27. toukokuuta Välimeren laivaston 10. hävittäjälaivueen, jonka komentajaksi määrättiin komentaja Waller.


title: HMAS Waterhen

text: Italian liittyminen sotaan ja Ranskan antautuminen 22. kesäkuuta muuttivat Välimeren tilanteen. Aiemman lähes täysin liittoutuneiden tai puolueettomien maiden hallitsema rannikko muuttui vihamieliseksi lukuun ottamatta itäosien Egyptiä, Palestiinaa ja Kyprosta, keskelle jäävää Maltaa ja länsiosan Gibraltaria. "HMAS Waterhen" suojasi 17. elokuuta 1940 yhdessä hävittäjien kanssa "HMS Warspiteä", "HMS Malayaa" ja "HMS Ramilliesia" sekä risteilijä "HMS Kentiä", jotka tulittivat Italian joukkojen keskityksiä Libyassa. Viikkoa myöhemmin 24. elokuuta alus suojasi tykkivene "HMS Ladybirdiä", joka tulitti Bardiaa.


title: HMAS Waterhen

text: Italia hyökkäsi Kreikkaan 28. lokakuuta, jolloin "HMAS Waterhen" suojasi Alexandriasta Kreetalle Sudanlahdelle lähtenyttä saattuetta. Alus lähti 2. marraskuuta paluumatkalle "HMAS Vampiren" kanssa suojaten verkonlaskija "HMS Protectoria", joukkojenkuljetusaluksia "HMS Chaklaa" ja "HMS Fionaa" sekä tankkeria. Marraskuussa alus suojasi useita Maltalle ja Maltalta matkanneita saattueita.


title: HMAS Waterhen

text: Aluksen kuuluessa rannikkolaivueeseen se osallistui maajoukkojen tukemiseen joulukuussa 1940 muun muassa tulittamalla maakohteita sekä estämällä joukkojen merisiirrot. Alus upotti 24. joulukuuta Italian laivaston tukilaiva "Tireremo Diritton", jolta se vangitsi neljä upseeria ja 24 miehitönjäsentä sekä yhden mustapaitaupseerin ja yhden koiran. Alus jouduttiin siirtämään kolaroituaan sukellusveneentorjuntatroolari "HMS Bandoleron" kanssa 30. joulukuuta telakalle Tewfikissä.


title: HMAS Waterhen

text: "HMAS Waterhen" siirtyi palvelukseen palattuaan 5. maaliskuuta 1941 Egeanmerelle, mistä alus palasi huhtikuun alussa. Se tuki tulittaen piirittäjien asemia ja täydennyksiä kuljettaen Tobrukin puolustajia. Alus joutui 14. huhtikuuta Tobrukin satamassa ilmahyökkäykseen kärsimättä vaurioita. Alus pelasti ilmahyökkäyksessä vaurioituneelta sairaalalaiva "Vitalta" potilaita ja henkilöstöä kuljettaen heidät seuraavana aamuna Aleksandriaan.


title: HMAS Waterhen

text: "HMAS Waterhen", "HMAS Stuart" ja "HMAS Voyager" suojasivat 19. huhtikuuta kommandojoukkoja kujettanutta "HMS Glengyleä" Bardiaan. Alus suojasi Kreikkaan ja Kreetalle matkanneita saattueita. Kreikan sotatoimien päättyessä tappioon alus osallistui Kreetan evakuointiin huhtikuussa 1941. Se otti 26. huhtikuuta Megarasta kannelleen 70 miestä kuljettaen heidät Sudanlahdelle. Seuraavan kuukauden alus evakuoi joukkoja Kreikasta ja Kreetalta.


title: HMAS Waterhen

text: Alus lähti 28. kesäkuuta "HMS Defenderin" kanssa Aleksandriasta Tobrukiin. Alus vaurioitui 29. kesäkuuta 1941 pahoin Sollumin edustalla 12 Saksan ja seitsemän Italian ilmavoimien syöksypommittajan hyökkäyksessä. Alus sai lähelle osuneista pommeista pahan vuodon sekä menetti liikuntakykynsä. Aluksen miehistö sekä kannella olleet maavoimien sotilaat siirtyivät "HMS Defenderille", joka otti seuraavana päivänä vaurioituneen aluksen hinaukseen. "HMAS Waterhen" todettiin mahdottomaksi pelastaa, jolloin siirtomiehistö palasi "HMS Defenderille". "HMAS Waterhen" kaatui ja upposi 30. kesäkuuta ollen ensimmäinen toisen maailmansodan taistelutoimissa uponnut Australian laivaston alus.


title: Luettelo vapaaottelun painoluokista

text: Tämä on luettelo vapaaottelussa käytetyistä painoluokista.


title: Luettelo vapaaottelun painoluokista

text: Yhdysvalloissa vapaaottelutapahtumat valvovat osavaltioiden urheilukomissiot. Kaikki komissiot soveltavat samoja "yhdistettyjä vapaaottelun sääntöjä" (), jotka Kalifornian komissio muotoili vuonna 2000 ja New Jerseyn komissio otti ensimmäisenä käyttöön 2001. Säännöt määrittelevät yhdeksän painoluokan maksimipainot. Superraskaalle sarjalle määritellään alapaino, 265 paunaa eli 120,2 kiloa.


title: Luettelo vapaaottelun painoluokista

text: Yhdistettyjen sääntöjen mukainen, paunoihin perustuva painoluokitus on yleinen kaikkialla maailmassa. Sitä noudattavat mm. Ultimate Fighting Championship ja Strikeforce. Suomessa sitä sovelletaan, lähimpään täyteen kiloon muokattuna, Suomen Vapaaotteluliiton alla oteltavissa tapahtumissa.


title: Luettelo vapaaottelun painoluokista

text: Japanilainen Shooto-organisaatio perustettiin vuonna 1985. Koska Japanissa ei ole kamppailulajeja valvovia viranomasia eikä vapaaottelun yhdistettyjä sääntöjä ollut vielä kehitetty Yhdysvalloissa, organisaatiolla oli vapaat kädet määritellä omat painoluokkansa.


title: Luettelo vapaaottelun painoluokista

text: Suomessa Shooto Finland soveltaa tätä painoluokkajakoa.


title: Luettelo vapaaottelun painoluokista

text: Vapaaottelun yhdistetyt säännöt eivät ole määritelleet naisottelijoiden painoluokkia. Suurin naisten otteluita järjestävä organisaatio, Strikeforce, on luonut oman järjestelmänsä.


title: Keltakurkkurosella

text: Keltakurkkurosella ("Platycercus icterotis") on pohjoisaustralialainen kaija.


title: Keltakurkkurosella

text: Linnun pituus on noin 26 cm ja paino 45–80 g. Sukupuolet ovat erivärisiä. Koiraan pää ja vatsapuoli ovat punaiset, posket keltaiset, selkä keltaisen ja mustan kirjava, yläperä ja pyrstö vihreät, ja siivillä sekä pyrstön alapinnalla on violettia. Naaraan pää ja kurkku ovat vihertävät ja se on muutenkin koirasta himmeämpi. Nokka on harmaa, iiris tummanruskea ja koivet ruskehtavan harmaat. Nuori lintu muistuttaa naarasta mutta siltä puuttuvat keltaiset poskilaikut.


title: Keltakurkkurosella

text: Keltakurkkurosella elää Australian lounaisosassa. Heinrich Kuhl kuvaili lajin holotyypin Albanysta Lounais-Australiasta. Siitä tunnetaan kaksi alalajia, rannikon "icterotis" ja sisämaan "xanthogenys". Populaation koko on noin 100 000 yksilöä.


title: Keltakurkkurosella

text: Keltakurkkurosellat asuvat metsien reunoissa, jokien ja teiden varsien metsiköissä ja savanneilla. Ne karttavat sulkeutuneita metsiä.


title: Keltakurkkurosella

text: Pesä on tavallisesti eukalyptuksen kolossa tai onkalossa. Naaras munii kolmesta seitsemään munaa, tavallisesti viisi, joita se hautoo noin 25 päivää. Poikaset jättävät pesän noin viisiviikkoisina ja pysyttelevät vanhempiensa seurassa vielä useita viikkoja. Aikuisen puvun nuori lintu saa runsaan vuoden ikäisenä.


title: Keltakurkkurosella

text: Lajin ruokavalio koostuu siemenistä, marjoista, hedelmistä, kukista sekä hyönteisistä ja niiden toukista.


title: Kljutševski

text: Kljutševski () on kaupunkimainen taajama Taka-Baikalian aluepiirin Mogotšan piirissä Venäjällä. Se sijaitsee Amazarin harjanteen kaakkoisrinteillä 40 kilometriä Mogotšasta lounaaseen. Asukkaita on 1 500 henkeä (vuonna 2009).


title: Kljutševski

text: Paikkakunta on syntynyt Šilkan sivujoen Želtugan kultaesiintymien yhteyteen. Vuonna 1950 Kljutševski sai kaupunkimaisen taajaman aseman. Vuosina 1947–1948 ja 1950–1953 kaivoksen yhteydessä toimi Gulag-järjestelmään kuulunut Kljutševskin vankileiri.


title: Kljutševski

text: Tärkein elinkeino on kullankaivuu. Taajamassa on keskikoulu, kerhotalo ja sairaala.


title: Kokui

text: Kokui () on kaupunkimainen taajama Taka-Baikalian aluepiirin Sretenskin piirissä Venäjällä. Se sijaitsee Šilka-joen varrella 12 kilometriä Sretenskistä länteen. Taajaman kautta kulkee Siperian rautatie. Asukkaita on 8 300 henkeä (vuonna 2009).


title: Kokui

text: Nertšan hopeasulattamon talonpojat perustivat paikkakunnan 1700-luvun alussa. Vuodesta 1851 lähtien se kuului Taka-Baikalian kasakkajoukkojen alaisuuteen. Asukkaat harjoittivat lähinnä maanviljelyä. 1800-luvun lopussa rakennettiin rautatie. Vuonna 1938 Kokui sai kaupunkimaisen taajaman statuksen.


title: Kokui

text: Nykyään suurin työnantaja on Kokuissa sijaitseva Sretenskin telakka. Taajamassa on kaksi keskikoulua, ammattikoulu, kerhotalo, kirjasto, kotiseutumuseo ja piirisairaala.


title: Vukašin Brajić

text: Vukašin Brajić (s. 9. helmikuuta 1984 Sanski Most, Jugoslavia) on bosniahertsegovinalainen pop-rock-laulaja. Hänet valittiin edustamaan maataan Oslossa järjestettävään Eurovision laulukilpailuun 2010. Hän osallistui kilpailuun kappaleella "Thunder And Lightning". Finaalissa hän oli seitsemästoista.


title: Vukašin Brajić

text: Brajićin kotisivut


title: Wang Hao (shakinpelaaja)

text: Wang Hao (; s. 4. elokuuta 1989 Harbin, Heilongjiang, Kiina) on kiinalainen shakin suurmestari.


title: Maybe Baby

text: Maybe Baby tarkoittaa seuraavia asioita:


title: Maybe Baby (vuoden 2000 elokuva)

text: Maybe Baby, televisioesityksessä käytetty nimeä Vauvakuume, on Ben Eltonin ohjaama ja käsikirjoittama komediaelokuva vuodelta 2000. Elokuva perustuu Eltonin romaaniin "Inconceivable". Elokuvan pääosissa ovat Hugh Laurie ja Joely Richardson.


title: Kaarina Laurent

text: Kaarina Laurent (29. maaliskuuta 1903 Helsinki – 29. marraskuuta 1964 Helsinki) oli suomalainen Zacharias Topeliuksen tutkijana tunnettu filosofian tohtori.


title: King Lear

text: King Lear tarkoittaa seuraavia asioita:


title: King Lear (vuoden 1987 elokuva)

text: King Lear on Jean-Luc Godardin ohjaama elokuva vuodelta 1987.


title: Soissonsin taistelu (486)

text: Soissonsin taistelu käytiin vuonna 486 Klodvigin johtamien frankkien ja Syagriuksen johtaman Soissonsin gallialais-roomalaisen kuningaskunnan välillä. Frankit voittivat taistelun ja päättivät samalla Rooman herruuden Galliassa.


title: Soissonsin taistelu (486)

text: Länsi-Rooman romahdettua Syagrius perusti Sommen ja Loiren välimaastoon valtakunnan, ja kutsui itseään arvonimellä dux. Klodvig nostatti frankit Syagriusta vastaan ja löi tämän Soissonsin lähellä. Syagrius pakeni visigoottien luo, mutta nämä luovuttivat hänet, kun Klodvig oli uhannut heitä sodalla. Klodvig mestautti sen jälkeen Syagriuksen ja liitti tämän alueet valtakuntaansa. Tällä voitolla frankkien hallitsema alue kasvoi kaksinkertaiseksi.


title: Elin Munsterhjelm

text: Elin Vega Munsterhjelm (3. elokuuta 1880 Varkaus – 20. kesäkuuta 1964 Turku) oli suomalainen opettaja ja lastenkirjailija, joka julkaisi kirjoja myös nimillä "Elin Munsterhjelm-Harva" ja "Elin Munsterhjelm-Holmberg".


title: Elin Munsterhjelm

text: Elin Munsterhjelmin vanhemmat olivat Tampereen pellavatehtaan konepajan johtaja, insinööri Carl Richard Munsterhjelm ja Hilda Cecilia Heerman. Elin Munsterhjelm toimi Hangon suomalaisen yhteiskoulun rehtorina 1906–1915 ja myöhemmin Helsingissä Suomalaisen tyttökoulun luonnonhistorian ja maantieteen opettajana. Hän oli naimisissa vuodesta 1914 sosiologian professori Uno Harvan (sukunimi vuoteen 1927 Holmberg) kanssa. Heidän poikansa oli Helsingin puhelinyhdistyksen toimitusjohtajana 1970–1987 toiminut vuorineuvos Martti Harva (1920–2010).


title: Elin Munsterhjelm

text:
Nimellä "Elin Munsterhjelm":
Nimellä "Elin Munsterhjelm-Holmberg"
Nimellä "Elin Munsterhjelm-Harva":


title: Antawn Jamison

text: Antawn Cortez Jamison (s. 12. kesäkuuta 1976 Shreveport, Louisiana) on yhdysvaltalainen kilpauransa päättänyt koripalloilija.


title: Antawn Jamison

text: Toronto Raptors varasi Jamisonin NBA:han neljännellä varausvuorolla. Toronto kauppasi hänet kuitenkin heti Golden State Warriorsiin vaihdossa Vince Carteriin. Jamison aloitti NBA-uransa Golden Statessa kaudella 1998–1999. Hän edusti Golden Statea yhteensä viiden kauden ajan. NBA-kaudella 2000–2001 Jamison teki peräkkäisissä otteluissa yli 50 pistettä. Edellisen kerran samaan oli yltänyt Michael Jordan kaudella 1986–1987. Jamison pelasi kausien 2000–2003 aikana kaikissa Golden Staten otteluissa.


title: Antawn Jamison

text: Kauden 2002–2003 jälkeen Jamison siirtyi yhdeksän pelaajan suurkaupassa Dallas Mavericksiin. Jamisonin ohella Dallasiin kaupattiin Danny Fortson, Chris Mills ja Jiri Welsch. Golden State sai vaihdossa Nick Van Exelin, Evan Eschmeyerin, Avery Johnsonin, Popeye Jonesin ja Antoine Rigaudeaun. Dallasissa Jamison oli kaudella 2003–2004 vain kahdesti aloituskokoonpanossa, kun Golden Statessa hän oli aloittanut jokaisen pelin kolmen kauden ajan. Dallasissa Jamison pelasi ensimmäiset pudotuspeliottelunsa. Kauden jälkeen hänet palkittiin NBA:n parhaana vaihtopelaajana NBA Sixth Man of the Year Awardilla.


title: Antawn Jamison

text: Washington Wizards hankki Jamisonin joukkueeseensa kaudeksi 2004–2005. Washington antoi Dallasille kaupassa Jerry Stackhousen, Christian Laettner ja aiemmin samana päivänä Devin Harrisin. Ensimmäisellä kaudellaan Washingtonissa Jamison pääsi pelaamaan un. Kaudella 2005–2006 hän oli ainoa Washington-pelaaja, joka oli mukana joukkueensa jokaisessa ottelussa. Jamison teki kauden aikana uransa 10 000. pisteensä ja otti 4 000. levypallonsa. Jamisonin lisäksi vain 16 aktiivipelaaja oli ylittänyt molemmat rajapyykit.


title: Antawn Jamison

text: Jamison valittiin toista kertaa urallaan tähdistöotteluun kaudella 2007–2008. Seuraavalla kaudella hänen pistekeskiarvonsa (22,2) oli Washingtonin paras. Pisteissä hän oli koko liigassa yhdestoista. Jamison teki kauden aikana myös uransa 15 000. pisteensä. Jamison pelasi Washingtonissa lopulta reilut viisi kautta, kunnes hänet kaupattiin helmikuussa 2010 Cleveland Cavaliersiin kolmen joukkueen kaupassa. Washington lähetti Jamisonin Clevelandiin ja Drew Goodenin Los Angeles Clippersiin. Washington sai kaupassa Al Thorntonin Clippersiltä ja Žydrūnas Ilgauskasin, sekä Emir Preldžičin pelioikeudet Cavaliersilta. Lisäksi Cleveland lähetti Sebastian Telfairin kaupassa Los Angelesiin. Jamison oli Washingtonin historian kahdeksanneksi eniten pisteitä tehnyt pelaaja.


title: Antawn Jamison

text: Heinäkuussa 2012 Jamison siirtyi vapaana pelaajana Los Angeles Lakersiin. Hän pelasi kauden 2012–2013 pääosin vaihtopelaajan roolissa; aloituskokoonpanossa hän oli kuudesti. Elokuussa 2013 Jamison siirtyi vapaana pelaajana Los Angeles Clippersiin.


title: Antawn Jamison

text: Jamison lopetti pelaajauransa lokakuussa 2014 ja siirtyi TV-kommentaattoriksi.


title: Hitman

text: Hitman tai Hit Man voi tarkoittaa ainakin seuraavia:


title: Hitman (vuoden 1997 elokuva)

text: Hitman on R. Danin ohjaama toimintaelokuva vuodelta 1997.


title: Savanniparatiisikaija

text: Savanniparatiisikaija ("Psephotus haematonotus") on kaakkoisaustralialainen värikäs kaijalaji.


title: Savanniparatiisikaija

text: Linnun pituus on 27 cm ja paino 55–85 g. Sukupuolet ovat erivärisiä. Koiraan pää, alapuoli ja yläperä ovat vihreät, siivet, selkä ja pyrstö siniset, ja alaperä punainen. Naaras on yksivärisemmän oliivinvihreä ja alaperä sekä siiven alapinta ovat valkoiset. Nokka on musta (koiras) tai harmaa (naaras), iiris tummanruskea ja koivet harmaat. Nuori lintu muistuttaa aikuista, mutta on himmeämmän värinen.


title: Savanniparatiisikaija

text: Savanniparatiisikaijat elävät Australian kaakkoisosan sisämaassa. Sen elinympäristön ala on 1,49 miljoonaa neliökilometriä ja populaation koko noin 200 000 yksilöä. John Gould kuvaili lajin holotyypin Uudesta Etelä-Walesista.


title: Savanniparatiisikaija

text: Laji asuttaa puustoisia savanneja ja ruohostomaita sekä viljelyalueita, eikä sitä tavata yli 1 250 metrin korkeudessa merenpinnasta.


title: Savanniparatiisikaija

text: Savanniparatiisikaijan pesä on tavallisesti veden äärellä kasvavan eukalyptuksen kolossa, joskus myös rakennelmissa. Naaras munii neljästä seitsemään, tavallisesti viisi munaa, joita se hautoo noin kolme viikkoa. Koiras käy ruokkimassa hautovaa naarasta lähes joka tunti. Poikaset jättävät pesän kuukauden ikäisinä ja saavat aikuispuvun sulkasadossa, joka tapahtuu noin kolme kuukautta pesästälähdön jälkeen.


title: Savanniparatiisikaija

text: Savanniparatiisikaijat etsivät siemenravintonsa maasta. Parvet lentelevät maanpinnan yläpuolella kuin kahlaajaparvi lietteen yllä, välillä pysähdellen etsimään siemeniä, ja taas jatkaen matkaansa. Ne syövät myös vihreitä lehtiä, etenkin ohdakkeiden lehtiä.


title: Klitška

text: Klitška () on kaupunkimainen taajama Taka-Baikalian aluepiirin Priargunskin piirissä Venäjällä. Se sijaitsee Klitškan harjanteen rinteillä 124 kilometriä Priargunskista länteen. Sen kautta kulkee Karymskojen ja Zabaikalskin väliseltä rautatieltä Priargunskiin haarautuva sivurata. Asukkaita on 2 200 henkeä (vuonna 2009).


title: Klitška

text: Paikkakunnasta tuli kaupunkimainen taajama vuonna 1952. Se koostuu kahdesta erillisestä asutuksesta, jotka sijaitsevat kolmen kilometrin päässä toisistaan. Vuoteen 1994 saakka Klitškassa toimi monimetallikombinaatti ja Klitškan kaivos. Nykyään tärkein työnantaja on Garsonuin fluoriittikaivos. Taajamassa on keskikoulu, kirjasto ja sairaala.


title: Kalangui

text: Kalangui () on kaupunkimainen taajama Taka-Baikalian aluepiirin Olovjannajan piirissä Venäjällä. Se sijaitsee Turga-joen varrella 107 kilometriä Olovjannajasta itään. Asukkaita on 2 500 henkeä (vuonna 2009).


title: Kalangui

text: Paikkakunta on syntynyt vuonna 1925 perustetun fluoriittikaivoksen yhteyteen. Vuonna 1939 Kalangui sai kaupunkimaisen taajaman aseman. Nykyään siellä toimii fluoriittikaivos ja rikastamo. Taajamassa on keskikoulu, ammattikoulu, kerhotalo ja sairaala.


title: Ritva Heikkilä

text: Aira Ritva Heikkilä (o.s. Ristolainen, 12. tammikuuta 1920 Terijoki – 11. elokuuta 2016 Helsinki) oli suomalainen dramaturgi, joka toimi Kansallisteatterissa dramaturgina vuodesta 1952, joskaan ei se ei ollut hänen tehtävänimikkeensä. Teatterin pääsihteerinä hän toimi 1952–1984. Heikkilälle myönnettiin teatterineuvoksen arvonimi 1980.


title: Ritva Heikkilä

text: Heikkilä kirjoitti ylioppilaaksi Terijoen yhteiskoulusta 1939 ja valmistui filosofian kandidaatiksi Helsingin yliopistosta 1952. Hän suoritti teatteritutkinnon Stanfordin yliopistossa 1956.


title: Ritva Heikkilä

text: Heikkilä kirjoitti lukuisia teatterialan kirjoja ja luennoi teatterista niin Suomessa kuin ulkomaillakin. Hän teki myös kulttuuriohjelmia radioon ja televisioon.


title: Ronald Golias

text: Ronald Golias (São Carlos, 4. toukokuuta 1929 – São Paulo, 27. syyskuuta 2005) oli brasilialainen näyttelijä ja koomikko.


title: Jussi-palkinnot 2010

text: Jussi-palkinnot 2010 vuoden 2009 elokuvista myönnettiin 31. tammikuuta 2010 Kaapelitehtaan Merikaapelihallissa. Tilaisuuden juonsi näyttelijä Maria Sid. Tilaisuus televisioitiin suorana Nelosella. Televisiointi keräsi 470 000 katsojaa.


title: Jussi-palkinnot 2010

text:
Voittaja- ja ehdokasluettelo
Yleisö-Jussin voitti "Rööperi".


title: Jussi-palkinnot 2010

text: Betoni-Jussin sai Lasse Pöysti.


title: Oakland Museum of California

text: Oakland Museum of California () tai Oakland Museum on museo Oaklandissa Alamedan piirikunnassa Kaliforniassa, Yhdysvalloissa. Museo käsittelee taidetta, historiaa sekä Kaliforninan luonnontiedettä. Se avattiin vuonna 1969 ja sen suunnitteli Kevin Roche. Museossa on näyttelyiden lisäksi kahvio, joka tarjoaa lounasaikaan jazz-musiikkia.


title: Oakland Museum of California

text: 23. elokuuta 2009 museo suljettiin korjaustöiden vuoksi. Museo on määrä avata uudestaan maaliskuussa 2010.


title: Jasnogorsk (Taka-Baikalia)

text: Jasnogorsk () on kaupunkimainen taajama Taka-Baikalian aluepiirin Olovjannajan piirissä Venäjällä. Se sijaitsee Ononiin laskevan Turga-joen rannalla 16 kilometriä Olovjannajasta kaakkoon. Taajaman kautta kulkee Siperian rautatieltä Kiinan Manzhouliin haarautuva rata. Asukkaita on 9 000 henkeä (vuonna 2009).


title: Jasnogorsk (Taka-Baikalia)

text: Paikkakunta on syntynyt 1970-luvulla Haranorin sähkövoimalan rakentamisen yhteydessä. Vuonna 1981 Jasnogorsk sai kaupunkimaisen taajaman aseman. Voimalan ensimmäinen vaihe otettiin käyttöön vuonna 1995, toinen vuonna 2001 ja kolmas on rakenteilla. Taajamassa on keskikoulu, Kalanguin ammattikoulun osasto, kulttuuri- ja vapaa-ajankeskus, piirisairaala, vanhainkoti ja kirkko.


title: Drūkšiai

text: Drūkšiai (, , ) on koillisessa Liettuassa ja osittain Valko-Venäjän Vitsebskin alueella sijaitseva järvi. Järven Liettuan puoleisella rannalla sijaitsee Ignalinan ydinvoimala. Sen viereen on suunniteltu uutta Visaginasin ydinvoimalaa.


title: Drūkšiai

text: Drūkšiai syntyi Veiksel-jääkauden aikana. Suurin syvyys järvessä on 33,3 metriä ja keskisyvyys on 7,6 metriä. Järvi on 14,3 kilometriä pitkä ja 5,3 kilometriä leveä. Pinta-alaa Drūkšiailla on 44,79 neliökilometriä, mikä tekee siitä Liettuan suurimman järven.


title: Drūkšiai

text: Järvellä on suuri biologinen monimuotoisuus: järvessä elää 25 kalalajia ja ympäristössä on tavattu 140 lintulajia.


title: Drovjanaja

text: Drovjanaja () on kaupunkimainen taajama Taka-Baikalian aluepiirin Uljotyn piirissä Venäjällä. Se sijaitsee Ingoda-joen rannalla 57 kilometriä Uljotysta koilliseen. Asukkaita on 3 200 henkeä (vuonna 2009).


title: Drovjanaja

text: Paikkakunta on syntynyt 1800-luvun lopussa. Siellä valmistettiin puutavaraa Siperian rautatien tarpeisiin. Vuonna 1929 Drovjanaja sai kaupunkimaisen taajaman aseman. Nykyään tärkein työnantaja on ruskohiilikaivos. Taajamassa on keskikoulu, kulttuuritalo, kirjasto ja sairaala.


title: Claverack

text: Claverack on kunta Yhdysvalloissa Columbian piirikunnassa New Yorkin osavaltiossa. Kunnan väkiluku oli vuoden 2000 väestönlaskennassa 6 401. Kunnan nimi juontuu hollanninkielisistä vastineesta sanalle "apilapelto".


title: Claverack

text: Claverack sijaitsee piirikunnan keskellä, Hudsonin kaupungin itäpuolella. Se on perustettu 1778, jolloin se muodostettiin Districk of Clarckista. Se on menettänyt aluettaan kahteen otteeseen, 1782 ja 1783, jolloin ensin syntyi Hillsdalen kunta ja sitten Hudson.


title: Arbagar

text: Arbagar () on kaupunkimainen taajama Taka-Baikalian aluepiirin Šilkan piirissä Venäjällä. Se sijaitsee 25 kilometriä Šilkasta koilliseen. Asukkaita on 600 henkeä (vuonna 2009).


title: Arbagar

text: Paikkakunta on syntynyt kivihiilikaivoksen yhteyteen. Vuonna 1951 se sai kaupunkimaisen taajaman aseman. Kaivos suljettiin vuonna 1972. Sen paikalle perustetut tuotantolaitokset lopettivat toimintansa 1990-luvun alussa. Työikäinen väestö on pääosin muuttanut pois Arbagarista.


title: Žireken

text: Žireken () on kaupunkimainen taajama Taka-Baikalian aluepiirin Tšernyševskin piirissä Venäjällä. Se sijaitsee Kuengaan laskevan Aleur-joen laaksossa 44 kilometriä (rautateitse) Tšernyševskistä koilliseen. Taajaman kautta kulkee Siperian rautatie. Asukkaita on 4 200 henkeä (vuonna 2009).


title: Žireken

text: Paikkakunta on syntynyt vuonna 1954 löydetyn molybdeeniesiintymän yhteyteen. Vuonna 1972 siitä tuli kaupunkimainen taajama. Žirekenissä toimii molybdeenikaivos ja rikastamo. Taajamassa on keskikoulu, lasten luomistyön keskus, kulttuuritalo, kaksi kirjastoa ja sairaala.


title: Tempe (täsmennyssivu)

text: Tempe voi viitata seuraaviin asioihin:


title: GeForce 100 -sarja

text: GeForce 100 -sarja on Nvidian kymmenennen sukupolven grafiikkasuoritinsarja. Sarjan ensimmäiset ohjaimet julkaistiin tammikuussa 2009, joista useat olivat GeForce 300 -sarjan tapaan vain uudelleenbrändättyjä vanhempien sarjojen näytönohjaimia. Sarjan näytönohjaimia myytiin vain OEM-valmistajille.


title: GeForce 100 -sarja

text: GeForce 100 -sarja koostui viidestä eri kortista, jotka tunnettiin nimillä G100, GT120, GT130, GT140 ja GTS150. GT120 pohjautui 9-sarjan 9500 GT-korttiin, mutta siinä oli parannellut termiset ominaisuudet. GT130 pohjautui 9-sarjan 9600 GSO -korttiin (joka oli uudelleenbrändätty 8-sarjan 8800 GS). GT140 oli yksinkertaisesti vain uudelleennimetty 9-sarjan 9600 GT -ohjain, GTS150 ollessa OEM-versio pienillä muutoksilla GeForce 200 -sarjan GTS250-kortista. 9-sarjan kortteihin pohjautuivat myös G100, GT120 ja GT130, mutta niissä oli uusi piirilevyn asettelu ja kellotaajuudet 9-sarjan vastikkeisiinsa nähden.


title: Emergency (pelisarja)

text: Emergency on videopelisarja, joka keskittyy pelastustoimintaan. Sarjan pelit on kehittänyt Saksalainen Sixteen Tons Entertainment. Ensimmäinen peli Emergency: Fighters for Life julkaistiin 1998.


title: Emergency (pelisarja)

text: Pelissä pelaaja hallitsee Pelastustoimintaa; palotoimintaa, sairaankuljetusta, poliisia ja teknisiä palveluita. Keskeinen elementti peleissä on johtaa kuvitteellisten pelastuspalveluiden toimintaa ohjaamalla ajoneuvoja ja henkilöstöä.


title: Emergency (pelisarja)

text: Ohjainkomennot ja grafiikat ovat tyypillisiä strategia pelille; käyttämällä hiiren vasenta painiketta valitaksesi asian, oikealla hiiren painikkeella käskeäksesi tekemään toiminnon. Kamera on tyypillinen strategiapelin kamera rajoitetuilla kulmilla.


title: Emergency (pelisarja)

text: Emergency: Fighters for Life on ensimmäinen peli Emergency sarjassa. Se julkaistiin 31. heinäkuuta 1998. Pelissä on 30 skenaarioita, jotka vaikeutuvat asteittain. Esimerkkejä skenaarioista ovat, onnettomuus raviradalla, lentokoneonnettomuus, tulva, liikenneonnettomuus ja pommiuhka, sekä tositapahtumiin perustuvia, kuten Ramsteinin lentonäytösonnettomuus. Pelissä on 20 erilaista hälytysajoneuvoa.


title: Emergency (pelisarja)

text: Emergency 2: The Ultimate Fight for Life julkaistiin 11. marraskuuta 2002. Sen kampaniassa on 25 skenaarioita. Tehtävät vaihtelevat juna-onnettomuuksista lentokoneonnetomuuksiin tai jopa alien-hyökkäykseen. Ensimmäiseen peliin verrattuna grafiikat ovat parantunee. Lisäksi hätäyksiköt voivat liikkua ensimmäistä kertaa rakennusten sisällä. Lisäksi hälytysajoneuvojen määrä on kasvanut yli 25.


title: Emergency (pelisarja)

text: 24. heinäkuuta 2003 deluxe-versio julkaistiin, jossa on kaksi uutta tehtävää ja ääniohjaus ominaisuuksia.


title: Emergency (pelisarja)

text: Emergency 3 on pelisarjan kolmas osa. Se julkaistiin 21. tammikuuta 2005 ja on ensimmäinen, joka käyttää 3D-moottoria ja vapaasti liikkuvaa kamerakulmaa. Pelissä on 20 tehtävää, sekä kaksi uutta peli-tilaa; Freemode Endless ja Freemode Challenge.


title: Emergency (pelisarja)

text: Emergency 3 esittelee mahdollisuuden käyttää editoriohjelmistoa, mikä antaa pelaajalle mahdollisuuden luoda omia karttoja, hätätilanteita, tehtäviä, ajoneuvoja, henkilöstöä ja jopa mukautettuja pelin ominaisuuksia. Ralph Stock totesi haastattelussa, että Sixteen Tons Entertainment ei ajatellut editoria käytettävän näin luovasti.


title: Emergency (pelisarja)

text: Erilaisia hälytysajoneuvoja on yli 25. Uutena peli lisää insinöörit, jotka korjaavat liikennevaloja sekä tasoristeyksiä.


title: Emergency (pelisarja)

text: Emergency 4, toiselta nimeltään 911: First Responders® on Emergencyn neljäs osa. Se julkaistiin 13. huhtikuuta 2006. Peli sisältää 20 eri skenaariota sekä edellisestä pelistä tutun freemoden. Uutena pelissä on dynaaminen päivä/yö vaihto sekä muuttuva sää.


title: Emergency (pelisarja)

text: Emergency 4 tuo lisää käyttäjäystävällisyyttä. Esimerkiksi on mahdollista lähettää useita ajoneuvoja samanaikaisesti, käskeä ne saapumaan tiettyyn paikkaan, yksinkertainen laskuri loukkaantuneille ja vapaat lääkärit automaattisesti etsivät loukkaantuneita.


title: Emergency (pelisarja)

text: Deluxe-julkaisu sisältää kolme ylimääräistä tehtävää ja tuen äänikomennoille.


title: Emergency (pelisarja)

text: Emrgency 5 julkaistiin marraskuussa 2014. Peli sekoittaa kampanjan ja freemoden joustavammaksi kokemukseksi. Vaikka peliin tehtiinkin monia parannuksia, sai se huonot arvostelut huonosta optimoinnista ja modituen poistamisesta.


title: Hainaninuunilintu

text: Hainaninuunilintu ("Seicercus hainanus") on Hainanin saaren vuorilla Kiinassa elävä uunilintu. Se nimettiin vasta vuonna 1993. Sen pituus on 10–11 cm ja se on väritykseltään kellanvihreä. Populaation koko on 2 500–10 000 yksilöä ja elinympäristön ala 13 200 neliökilometriä.


title: Urban Olsson

text: Urban Olsson on ruotsalainen lintutieteilijä.


title: Urban Olsson

text: Olsson työskentelee Göteborgin yliopiston systematiikan ja biodiversiteetin apulaisprofessorina. Olsson on kirjoittanut suuren joukon artikkeleita lintujen fylogenetiikasta. Hän oli nimeämässä tieteelle uutta lintulajia hainaninuunilintua 1993.


title: Massoud Mohammadi

text: Massoud Ali Mohammadi (k. 12. tammikuuta 2010 Teheran) oli iranilainen ydinfysiikan professori, joka työskenteli Teheranin yliopistossa. Hänet murhattiin voimakkaan kauko-ohjatun pommin avulla. Murhan motiivia tai tekijää ei tiedetä. Ei myöskään ole selvyyttä, onko hänellä ollut osuutta Iranin ydinohjelmaan. Iranin ulkoministeriö väittää Yhdysvaltojen ja Israelin olleen murhateon takana. Toisaalta on arveltu hänen kannattaneen Iranin oppositiojohtajaa Mir-Hosein Musavia.


title: Tempe (järvi)

text: Tempe () on Indonesiassa Etelä-Sulawesin provinssissa sijaitseva järvi. Järven pinta-ala on 350 neliökilometriä ja sen suurin syvyys on viisi metriä.


title: Metsäkeskus

text: Suomen metsäkeskus on välillisen valtionhallinnon organisaatio, joka toimii maa- ja metsätalousministeriön alaisena. Uudistunut Metsäkeskus aloitti 1. tammikuuta 2012, jolloin entiset 13 erillistä metsäkeskusta yhdistyivät.


title: Metsäkeskus

text: Metsäkeskuksen julkiset palvelut –yksikkö tuottaa metsänomistajille ja metsäalan organisaatioille lakiin perustuvia palveluja, jotka liittyvät metsien hoitoon ja käyttöön, monimuotoisuuteen sekä metsiin perustuvien elinkeinojen edistämiseen. Julkisten palvelujen tehtäviin kuuluu muun muassa metsävaratiedon keruu, metsäalan koulutus ja neuvonta sekä metsälakien valvonta ja kestävän metsätalouden rahoituslakiin (Kemera-lakiin) perustuvien tukien myöntäminen. Julkiset palvelut ylläpitää Metsään.fi-asiointipalvelua, jonka avulla metsänomistajat voivat hyödyntää omalta tilaltaan kerättyä metsävaratietoa ja asioida metsäalan toimijoiden kanssa.


title: Metsäkeskus

text: Suomen metsäkeskuksen johtajana on vuodesta 2012 alkaen toiminut metsänhoitaja Ari Eini.


title: Metsäkeskus

text: Metsäkeskuksen OTSO Metsäpalvelut -yksikköön on vuoden 2012 alussa siirretty Metsäkeskuksen liiketoiminta. Liiketoimintayksikön eriyttäminen saatetaan loppuun vuoden 2014 loppuun mennessä. Liiketoimintayksikön keskeisiä palveluja ovat metsäsuunnittelu, metsäteiden rakentaminen, suometsien kunnostus ja luonnonhoito.


title: Metsäkeskus

text: Metsään.fi-palvelu on metsänomistajan ja metsäalan toimijan yhteinen kohtaamispaikka. Palvelun käyttö on maksutonta metsänomistajille ja metsäalan toimijoille. Metsään.fi-palvelusta löytyvät metsänomistajan metsätilan kartat, ilmakuvat sekä luontokohteet. Palvelu näyttää myös ajantasaiset hoitotyö- ja hakkuuehdotukset meno- ja tuloarvioineen. Palvelun kautta metsänomistaja voi etsiä myös oman alueen puunostajat ja metsätöiden tekijät. Metsänomistaja voi jakaa metsätietonsa valitsemilleen metsäpalveluiden tarjoajille, ilmoittaa hakkuu- tai työkohteista ja ottaa vastaan palveluntarjoajien yhteydenottoja.


title: Metsäkeskus

text: Metsäalan toimija löytää palvelusta puolestaan metsänomistajan ajantasaiset metsätila- ja yhteystiedot sekä uusia työkohteita erilaisten hakujen ja toimintojen avulla.


title: Metsäkeskus

text: Palvelun tiedot perustuvat Metsäkeskuksen keräämään ja ylläpitämään tietoon Suomen metsistä. Palvelua voi käyttää sekä suomen- että ruotsinkielisenä.


Yhdysvaltain vuoden 2000 väestönlaskenta (, usein pelkkä Census 2000) oli Bureau of the Census -viraston suorittama väestönlaskenta, joka tehtiin vuonna 2000 Yhdysvaltain asukkaista. Väestönlaskenta on järjestetty kymmenen vuoden välein vuodesta 1790 alkaen.


title: Yhdysvaltain vuoden 2000 väestönlaskenta

text: Vuoden 2000 väestönlaskennan mukaan Yhdysvalloissa oli asukkaita 281 421 906. Määrä oli 13,2 % suurempi kuin vuonna 1990, jolloin asukkaita oli 248 709 873.1990–2000 välisenä aikana Itä-Yhdysvaltojen asukasluku kasvoi 14 790 890 asukkaalla ja Länsi-Yhdysvaltojen taas 10 411 850 asukkaalla. Koillis-Yhdysvaltojen väkiluku kasvoi 2 785 149 asukkaalla, kun keskilännellä kasvua oli 4 724 144 asukasta. Census Bureaun laskema Yhdysvaltain väestön pääpiste () oli Missourin osavaltiossa Phelpsin piirikunnassa.


text: Yhdysvaltain edustajainhuoneen edustajien määrä osavaltioittain määritellään osavaltioiden asukaslukujen mukaan. Kartassa näkyvät vuoden 2000 väestönlaskennan aiheuttamat muutokset edustajainhuoneen paikoissa.


title: Liettuan järvet

text: Liettuassa on yhteensä 2830 yli 0,5 hehtaarin kokoista järveä on ja ne peittävät yhteensä 880 neliökilometrin alueen. Järvistä suurin on 44,79 neliökilometrin laajuinen Druksiai.


title: Liettuan järvet

text: Suurin osa järvistä muodostui Veiksel-jääkauden lopulla jäätikön peräännyttyä.


title: Dysnai

text: Dysnai on Liettuan koillisesosassa, Ignalinan ja Visaginasin kaupunkien välisellä alueella sijaitseva järvi. Se on Liettuan toiseksi suurin järvi. Järvi on melko matala: syvimmillään 6,0 metriä ja keskimäärin 3 metriä. Dūkštasin kaupunki sijaitsee noin kolmen kilometriä järvestä pohjoiseen.


title: Utenan lääni

text: Utenan lääni () on yksi Liettuan kymmenestä läänistä. Sen keskuspaikkana toimii Utena. Läänissä on arviolta 137 193 asukasta (vuonna 2016) ja sen pinta-ala on 7 201 neliökilometriä. Lääni on Liettuan harvaanasutuin.


title: Ilkka Marttila

text: Ilkka Marttila (s. 15. syyskuuta 1956) on suomalainen jalkapallovalmentaja, valmentajakouluttaja ja entinen pelaaja. Marttila valmentaa tällä hetkellä Oulu Nice Socceria, joka pelaa Naisten liigassa. Kaudella 2008 hän valmensi Suomen Ykkösessä pelannuta PS Kemiä. Marttila valittiin vuonna 2008 Ykkösen herrasmiesvalmentajaksi sekä vuoden jalkapallovalmentajaksi Pohjois-Suomessa.


title: Ilkka Marttila

text: Marttilan kasvattajaseura on OLS, josta hän edelleen siirtyi Ruotsiin Luleå SK:hon ja takaisin Ouluun OTP:hen. Pääosan urastaan Marttila pelasi ruotsalaisessa IFK Luleåssa ja vielä kauden 1987 Boden BK:ssa, jonka jälkeen hän siirtyi valmennustehtäviin.


title: Ilkka Marttila

text: Tämän hetkinen asuinpaikka on Oulu, jossa hän on työskennellyt kahvimyynnin parissa. Hänellä on myös oma yritys, Liikunta- ja valmennuspalvelut Top Form. Ilkka on myös FISAF Personal Trainer. Hän on toiminut vuodesta 2003 alkaen Palloliiton liittokouluttajana Pohjois-Suomen alueella.


title: Ilkka Marttila

text: Marttila on mukana kunnallispolitiikassa ja vuosina 2005–2013 hän on Oulun kaupungin liikelaitoksen Oulun Serviisin johtokunnassa.Vuosina 2005–2009 hän oli Oulun liikuntalautakunnan varajäsenenä ja 2010–2013 Oulun kaupungin Liikelaitosten johtokunnan varajäsenenä.


title: Ilkka Marttila

text: Rotary-toiminta on lähellä Ilkka Marttilan sydäntä. Hän on Oulussa Tuiran RK:n jäsen ja vuoden 2010–2011 klubin presidentti. Rotary-piirin 1400 aluekuvernöörinä hän toimii vuodet 2011–2014.


title: Johann Natterer

text: Johann Natterer (9. marraskuuta 1787 Laxenburg – 17. kesäkuuta 1843 Wien) oli itävaltalainen tutkimusmatkailija ja eläintieteilijä.


title: Johann Natterer

text: Johann Nattererin vanhemmat olivat eläintieteilijä Joseph Natterer ja Maria Anna Theresia Schober.


title: Johann Natterer

text: Natterer osallistui eläintieteilijänä keisari Frans I:n kustantamalle tutkimusmatkalle Brasiliaan vuonna 1817. Natterer jäi Etelä-Amerikkaan 18 vuodeksi ja palasi Wieniin 1835 mukanaan suuri kokoelma näytteitä, muun muassa 12 293 lintua. Natterer ei koskaan julkaissut matkansa tuloksia ja hänen päiväkirjansa ja muistivihkonsa tuhoutuivat tulipalossa 1848. 60 000 näytteen hyönteiskokoelma säästyi palolta.


title: Johann Natterer

text: Nattererin ja Alfred Malherben nimeämät uudet lintulajit olivat kastanjatöyhtötikka ("Celeus grammicus") ja suomurintatikka ("Piculus leucolaemus").


title: Interpersoonallinen psykoterapia

text: Interpersoonallinen psykoterapia (IPT) on aikarajattu ja vaiheittain etenevä erityisesti masennuksen hoitoon kehitetty terapiamuoto. IPT:n on kehittivät Gerald L. Klerman ja ja Myrna M. Weissman, jotka tutkimusryhmänsä kanssa 1984 tekivät psykoterapiaohjeiston vaihtoehdoksi ja lisäksi masennustilan lääkehoidolle. Työ perustui jo käytössä olleisiin terapiakäytäntöihin ja depression lääketieteelliseen malliin. Ajatuksena oli erityisesti hoidon tehon tieteellinen todentaminen. IPT:n vaikuttavuutta on tutkittu laajalti ja siitä on tehty sovelluksia useiden psykiatristen sairauksien hoitoon (depressio, PTSD, paniikkihäiriö, sosiaalinen fobia, epävakaa persoonallisuushäiriö, syömishäiriöt (bulimia) ja kaksisuuntainen mielialahäiriö).


title: Interpersoonallinen psykoterapia

text: Suomeen IPT on rantautunut, koska masennuksen esiintyvyys on lisääntynyt ja on tarvittu erityisesti sitä varten kehitetty hoitomuoto. Suomessa IPT:tä käytetään polikliinisessä depression hoidossa monilla paikkakunnilla.